text:
Twandikire kuri
Hari abantu benshi bahora bibona nk’aho batajya bagira amahirwe mu rukundo, igihe cyose bakundanye ntibimare kabiri! ndetse bamwe batangira kugira abo bahimbira ko babatera umwaku kandi byahe biragatabwa.
Tuzi twese ko kugirango urukundo rw’abantu babiri bakundana (ndavuga umusore n’inkumi) rurambe kandi rukomere, habamo ubufasha bw’Imana ariko na none natwe tugomba kugira uruhare mu burambe bw’urukundo rwacu, ibyo rero bihera ku buryo usanzwe ubana n’abantu, ariko na kamere usanganywe iba ifite uruhare runini ku mahirwe make cyangwa menshi uzagira mu rukundo rwawe n’umusore cyangwa inkumi.
Ubushize naberetse uburyo umukobwa ashobora kubwira cyangwa kwereka umusore ko amukeneyeho urukundo, ubu noneho ngiye kubagira inama 7 z’uburyo urukundo rwawe rushobora kuramba ukava mu guhora umarana n’inshuti amezi abiri gusa waba uri umukobwa cyangwa umusore.
1. Kuva mu rukundo rw’umuriro ugurumana ukajya ku rukundo rutuje kandi rufite gahunda nziza
Iyo mugitangira gukundana muba mwumva mufite urukundo rufite ibirimi by’umuriro, mutwika ikibakozeho cyose! mbese hamwe wumva mugenzi wawe nta kindi yakora uretse kukwicara iruhande, urwo rukundo ruramutse rukomeje gutyo ntirwaramba cyane. Gukunda bimara igihe, bisaba kumenya kugenda uva kuri iryo tanura mu mezi ya mbere ugenda uganisha ku rukundo rushyira mu gaciro kandi rutagambiriye kwiyamamaza, hahandi buri wese aba atangiye kumva no kwemera ko atandukanye na mugenzi we kandi akubaha iryo tandukaniro kuko abantu badashobora gutera kimwe. Muri make ugomba gukunda mugenzi wawe uko ateye kose atari ukumukundira gusa kuza kuzuza ibyo ubuze wamara kubibona ukamutera ishoti !
2.Rekera aho kumva ko mu rukundo rwa mwembi inyungu zawe arizo zigomba kubanza
Kugirango mwizere uburambe bw’urukundo rwanyu, mugomba kugenda murema buhoro buhoro imibanire ya couple ntangarugero, aho umwe agira uburyo abyitwaramo ariko undi nawe agasanga yiyumvamo ubwo buryo bwa mugenzi we.Mbese ugakunda uwo mubano wanyu nk’uko ukunda mugenzi wawe cyangwa wikunda nawe ubwawe.
3. Emera Kwishyira ukizana kwa mugenzi wawe(liberté)
Nyabuneka emera ko mugenzi wawe umumenye akuze kandi ko aho yinyujije hose utari uri kumwe nawe. Igihe mumaze gukundana rero wishaka noneho kumuzirika ngo umuheze umwuka ntutume akomeza gusabana n’inshuti ze bashobora kuba barananyuranye mu bundi buzima bukomeye utazi. Igihe utangiye gushaka ko avugana cyangwa agendana n’abo uzi cyangwa ushaka gusa, ndakurahiye urwo rukundo ushaka ni wowe urimo kuruniga! Ha mugenzi wawe icyizere, nawe niba agukunda ntazaguhemukira kandi nawe ni mukuru azi ubwenge.
4. Ganira bitomoye na mugenzi wawe(communication claire)
Gukunda mugenzi wawe ntibivuze ko wowe wiyanga, ni ngombwa ko uganiriza umukunzi wawe ugaragaza udaciye ku ruhande ibyifuzo byawe, ibyiyumviro, kandi ukirinda kuvangira imibanire ye n’abandi(aha ntibivuze ko utamucyebura igihe atangiye kurengera ariko nabwo ukabikora mu kinyabupfura). Iyo kandi ni inzira nziza yo gufasha umukunzi wawe kumenya aho uhagaze n’urwego ugezeho bityo bikamworohera nawe kukubwira byose atishisha.
5. Garagaza ubushake bwo kugumana nawe(simvuga kugumana nawe mwicaranye mu gashyamba)!
Hejuru yo kuba mukundana urukundo rutuje, kumarana igihe kini mukundana bigaburira neza imishinga yanyu, bituma muhora muhuriza inyungu zanyu ahantu hamwe(nta wihagararaho ngo yange kuva kw’izima), ndetse biranaborohera guhangana n’inzitizi muhura nazo kuko muba mufatanyije.Kumarana igihe rero byubaka icyizere gikomeye kuko buri wese aba abona undi amufitiye akamaro kanini, kandi burya umubano umaze igihe biragoye ko bamwe baba babafitye amashyari babasha kuwusenya biboroheye.
6. Jya ugerageza kugira ibitekerezo bishya mu mubano wanyu
Kugirango wirinde imitego yo kuba mu buzima bumwe(routine), kora uko ushoboye nka nyuma y’igihe runaka ugire agashya wazana mu mubano wanyu kandi ntugatinye kumutungura(surprise) aha ntimukumve ko surprises ari ukuzimya amatara ukaririmba joyeux anniversaire gusa! ushobora gutunguza mugenzi wawe utuntu twinshi kandi duto ariko tukamushimisha cyane ku buryo bifasha kumarana igihe kinini mukundana. Niba ubishoboye jya ugerageza kumusetsa (simvuga kumukirigita nubwo nabyo haba igihe cyabyo) mbese uhorane imvugo ituma umuntu ahora yishimye, ujye umuha uduparu rimwe narimwe ariko atari buri saha, agomba kujya abikumbura akaba aribwo ubikora, kandi nko mu bihe byanyu byiza ujye umenya ibyo yifuza kandi ubyubahe ntushake gushyira imbaraga mu bintu kandi atabishaka.
7. Ntugatinye gufashwa
Burya inshuti zose ziba zitandukanye kuko buri wese aza afite amateka yanyuzemo. Kugirango rero ubashe kongera kuganira neza nka mbere, wongere wumve wishimiye couple yawe cyangwa ubashe kurenga ibigeragezo, ntutinye rwose kwakira ubufasha bw’inzobere. Rimwe na rimwe inama z’inzobere (nk’abahanga mu bya thérapie) zijya zibasha kuvanaho cyangwa guhindura imyumvire itari myiza abantu baba bafite ku bintu runaka ndetse izo nama zikaba zanafasho kongera kubyutsa urukundo rwanyu iyo rutangiye kugenda munzi y’ibirenge byanyu aho kugirango rubagaragare mu maso.
Ndizera neza ku igihe mushoboye kugera kuri ibi byose maze kubabwira, nta kabuza urukundo rwanyu ruzaba rutoshye pe! kandi nibigira icyo bikumarira ntuzatinye kuba wabitangamo ubuhamya kugirango bikomeze bifashe n’abandi.
Wednesday, May 19, 2010SOBANUKIRWA NO GUKUNA /GUCA IMYEYO
Twandikire kuri masegallican@gmail.com
Gukuna, ese byaba bigifite akamaro muri iki gihe?
posted on May , 13 2010 at 10H 03min 01 sec viewed 11444 times
Gukuna nibyo mu Kinyarwanda gisa n’igitsinda bita guca imyeyo. Uyu akaba ari umuhango wakorwaga kuva kera mu Rwanda rwo hambere, ukozwe n’abakobwa bakibyiruka, ngo bitegurira kuzaryohereza abagabo babo mu gihe cyo gutera urubariro. Ikirenze kuri ibi, cyane cyane ko nta makariso yabagaho, iyi mishino umukobwa yabaga yagwije ngo yari umwambaro. Mbese yahishaga ubwambure bwe.
Mbere yo kureba niba guca imyeyo bigifite akamaro no muri iki gihe, reka tubanze turebe uko kera byakorwaga. Ubundi mu Rwanda rwo hambere kugirango umukobwa akune yabibwirizwaga na bagenzi be. Abandi bakobwa. Cyangwa se akanabigana yifuza kumera nkabo. Muri icyo gihe, umukobwa ukiri muto bamubuzaga gukuna ngo bitazamuca umugongo cyangwa se akamera amabere hakiri kare. Kuko umwana w’umukobwa yatangiraga kwambara uruhu rugufi yikingaga ku gitsina atangiye kumera insya, icyo gihe nibwo yatangiraga kubwirizwa gukuna, mbese ageze mu bwangavu. Ni mu kigero cy’imyaka 12 na 13.
Bavuga ko uwo mwana w’umukobwa iyo yakunaga aribwo amabere ye nayo yatangiraga gututumba, akongera agasubirayo, akongera akagaruka. Muri ibyo bihe agahita abona n’imihango. Cyangwa se akajya i mugongo. Iyo yabaga ageze cya gihe cy’ubwangavu rero, nibwo wasangaga ba nyina wabo, ba nyirasenge, ba nyirarume na ba nyirakuru batangira kumushishikariza gukuna mu marenga. Bagatangira kumwivugishaho ngo “wowe ko utajyana n’abandi bakobwa guca imyeyo bite byawe?” Aha hakaba hashobora kuba ari naho havuye iri zina ryo guca imyeyo, aho kuvuga gukuna.
Iyo babonaga ashobora kuba adakuna, babwiraga abandi bakobwa ngo bazamusuzume barebe. Bakamubwira ngo aze kubaraza, maze ninjoro bakamukabakaba bakareba. Basanga adakuna, bakabibwira mama we, ubwo akamutonganya cyane. Abo anyuzeho bose muri wa muryango we bakamubwira ibyo, kugeza igihe akuniye bubi na bwiza.
Uko gukuna byakorwaga
Muri uku gukuna, abakobwa babaga bafite amagambo bavuga, bakagira ibyo bifashisha mu gukuna, ndetse bakagira n’ibyo baziririza. Mu gihe bageze aho bakunira, hiherereye hatagera izuba nko munsi y’umukingo, ahameze nk’ubuvumo, izuba ryaba rihagera kandi bakicara bariteye umugongo, kuko ngo iyo izuba ryakurasaga mu gitsina utagwizaga, ngo ryarenganaga n’ibintu byawe.
Bamara kuhagera bakiyambura, maze imyambaro bakayirekurira rimwe. Ibi babikoreraga ko ngo utanze abandi kwiyambura ariwe wabatangaga no kugwiza, kandi bose babaga bashaka kuzagwiriza rimwe. Iyo myambaro yabo rero bakayisasa bakayicarira, udashaka kuwicarira akareba ibiti bifite amababi manini akaba ariyo yicarira. Ngo cyaraziraga nta mukobwa wakunaga akenyeye.
Buri mukobwa yagombaga kuba afite ibikunisho. Muri ibi bikunisho hashoboraga kubamo intobo yokeje, wasigagaho ugakururisha ngo kugirango ugwize vuba. Intobo yasabaga gushinyiriza no kwihangana kuko iryana. Hari na none utundi tubabi tw’utwatsi dutandukanye abakobwa bashoboraga kuvangavanga, bakatureka tukuma noneho bakadusya tugahinduka ifu, ako gafu bakakavanga n’amavuta y’inka maze bagakunisha.
Tumwe muri utwo tubabi twarimo misunditatu, ngingwijana n’utundi. Abakobwa barangije gukuna bashoboraga no gukurakuza. Ibingibi kukaba kwari ugusiganaho ibitsina byabo (nk’abakora imibonano), babiri babiri, ngo umwe akaba ari kongerera mugenzi we. Iyo nanone babaga bageze nko ku ruzi, bashoboraga gufata inyagaruzi bakayishyira ku moko y’ibere ngo irirume hanyuma rizakure vuba.
Uretse uku gukuna bisanzwe, ngo hari n’indi mihango yakorwaga: Guhaguruka agasimbiza ya myenda yari yicariye ngo ibyo ni ugukuza ibintu bye ngo bijye ejuru. Hanyuma akunama cyane agakoza ibiganza hasi avuga amagambo bucece, agapfukama agakubita ku bibero bye akavuga andi bityo bityo.
Yarangizaga gukuna agakubita utugeri hasi akazamura agatsinsino akagakoza mu ntege ati “sindega ikicaro cy’undi ngo ahebe. Umukobwa arahanyura akanyongerera, n’umugore akahanyura akanyongerera. » Yarangiza akarundarunda neza ubwatsi yari yicariye agasubira muri ya magambo. Yarangizaga ibyo byose ngo akahabyinira akadiho yishimira ko yagwijije cyangwa se ko azagwiza vuba, ni uko ati “agati gaciye ntikabura izuba”.
Abakobwa benshi bagiye kurangiza guca imyeyo umwe yabwiraga undi ngo « amashyo n’amagana”, undi ati “amagana yuzukuruke imishino”. Maze bagataha. Bararangizaga bagahagurukira rimwe ntawe utanze undi ngo bazagwirize rimwe.
Uko abakobwa bakuna bapimaga imishino yabo ngo barebe ko yagwiriye. Bakoreshaga urutoki rwa musumbazose. Ugasanga hari ugifite agace k’ingingo, undi amaze kugira ingingo imwe cyangwa ebyiri, bityo bityo. Iyo imishino y’umukobwa yareshyaga n’urutoki rwe rwa musumbazose yabaga agwijije.
Gukuna muri iki gihe, ese byaba bigifite akamaro?
Muri iyi minsi ya vuba rero, aho abakobwa bambara bakiri bato, abagikuna ngo batangira gukuna bakiri bato, ku myaka irindwi n’umunani. Akenshi ugasanga babibavanye ku bakozi bo mu rugo ku babafite, cyangwa se ku banyeshuri bagenzi babo.
Usanga rero hari abantu benshi bakibaza niba gukuna byaba bifite akamaro. Tugendeye ku byavuzwe, ngirango wumvise ko abanyarwanda ba kera basaga n’abatekereza ko gukuna bifite akamaro ko gutuma umukobwa amera amabere, ko gutuma abona imihango, ko gutuma igitsina cye gitegurwa neza bityo akazaryohereza umugabo, ndetse no gutuma atambara ubusa, mbese iyo mishino ikamwambika.
Ikindi nanone, ngo iyi mishino yatumaga umugabo abasha kunyaza neza. Ibi byose, dukuyemo kwambara, usanga ubundi atari ibintu umuntu ashobora kugira icyo akora ngo bize. Ahubwo ni ibintu Imana yakoze, bizira igihe runaka wabishaka utabishaka, bitewe n’imisemburo iri mu mubiri iba itangiye gukora.
Ibi nibyo Mwarimu umwe wigisha ubuzima bw’imyororokere ku kigo cy’amashuri i Rushara yagerageje gusobanurira abanyeshuri yigishya muri aya magambo, « Nanjye abagore b’abarokore barambajije ngo utarabikoze ko adahama iy’umugabo, tubigenze gute, dukune, tubireke ? Utarakunnye usanga abandi bamutera ubwoba. Ubwo ariko naje kubona umugore ubyaye inshuro zirindwi atarakunnye kandi nta kibazo yigeze agirana n’umugabo, byaba kumushimisha byaba no mu kubyara, maze araza abaha ubuhamya. Ibi Imana yabikemuye mbere y’igihe.
Hari imisemburo iba mu mubiri, igihe cy’ubwangavu itangira gukora. Igatuma amabere akura, igatuma ama tailles aza, uko itegura aho ngaho akaba ari nako iyo misemburo itegura ibitsina. Urugero ni ihene igiye kwima. Aho isekurume iri bwinjirize haba hahindutse, haje n’ibintu by’ururenda rwinshi. Ese hari uba yayikozeho ? Uko niko no ku muntu byikora, ururenda mu gitsina rukaza, ugakora imibonano nta kibazo ufite. »
Nk’uko uyu mwarimu abivuga rero, ni uko bimeze. Hari imisemburo ikora akazi ko gutuma umugore aba umugore wizihiye urugo. Kwambara rero ntibikiri ngombwa kuko ubu dufite amakariso atwambika. Gushyukwa, kunyara, kwizihirwa, byose bituruka ku ngano y’imisemburo umugore aba afite mu mubiri ntabwo bituruka ku kuba yarakunnye cyangwa se atarakunnye.
Reka nkubwire ko abagore bagera muri 80% banyara cyangwa bakishima bazana ururenda rwinshi mu gitsina ruryoshya imibonano bakubiwe kuri rugongo (clitoris) ntago ari ku mishino. Abandi nabo hafi 20% bakaryoherwa muri ubwo buryo ari uko igitsina gabo kinjiye imbere (gucumita). Ibuka ko na kera na kare ba mukagatare (abagore batagira ububobere mu gitsina) bahozeho kandi barakunnye. Iyo ubwo bubobere utabugira nturyoshya kandi nawe nturyoherwa mu mibonano, waba warakunnye cyangwa se utarakunnye ; kimwe n’uko iyo ugira ububobere buhagije mu gutsina uryoshya byanze bikunze, waba warakunnye cyangwa se utarakunnye.
Gukuna rero, ntago ari ngombwa habe na mba kugirango umugore yizihire urugo.
Wednesday, May 19, 2010
Ni gute wakwerekana ukwiyizera imbere y’inkumi?
twandikire kuri masegallican@gmail.com
Iyo uganiriye na bamwe mu basore b’iki gihe usanga baba bimyoza ngo “wapi shahu, abakobwa b’ubu nta rukundo bakigira, basigaye bikundira cash…” Bishatse kuvuga ko umusore utari umunyamafaranga nta mukobwa yabona. Ibi bituma abahungu bamwe bicara bakituriza bakumva ko kugira umukobwa w’inshuti ntacyo bitwaye, kuko amategeko y’umukino yahindutse.
Nyamara n’ubwo bigaragara ko hari abakobwa bamwe bagaragaza umururumba w’amacash (nta banga ririmo, uvuze ko nyirurugo yapfuye siwe…), kuvuga ko ariyo baheraho yonyine bakunda abahungu ni ukwibeshya cyane, ni nko koroshya ibintu ugashinja abantu bose ikosa rimwe. Ni n’urwitwazo…
Niba uri umusore, hari ibintu wakora ugakurura inkumi (nyinshi cyane) nk’umurobyi uzamura ifi n’iyo waba udasa na Meddy cyangwa Will Smith, n’iyo waba udafite amakamyo ajya Mombasa cyangwa etaje muri Matheus…Ibyo bintu ni byinshi, uwabivuga bwacya, hari n’ababyandikaho ibitabo bikagurishwa cyane, ariko icya mbere ni ukwiyizera.
Musore, niba utiyizera, ngo wiyemere (si ukwirarira mvuga) ntugirengo hari uzakwemera. Uretse n’abakobwa, n’abahungu bagenzi bawe bakubona nk’umuntu udafatika…Gusa twese ntitwaremwe kimwe, ariko niyo waba wigirira isoni hari uko wabigenza ukagaragara inyuma nk’uwiyizeye. Ibyo nibyo bita body language cyangwa language du corps.
Ubundi iyo uvugana n’abantu cyangwa uhura nabo, hari message ubaha kubera ukuntu uba ureba cyangwa ugaragara inyuma, iyo niyo body language. Ku musore rero, uko ugaragara bifite akamaro cyane imbere y’inkumi cyangwa y’undi muntu uwariwe wese.
Uko wabigenza
Niba winjiye ahantu cyangwa uri kugenda mu nzira, genda wemye, agatuza (uko kangana kose) kareze imbere ariko udakabije na none. Huza amaso n’abantu bose muhuye, cyane cyane ab’igitsina gore (ibi ntibivuze ko ugomba kurebuzwa, shyiramo discipline, wikabya).
Nuhuza amaso n’umukobwa ubona ko ari mwiza, murebe kugeza igihe arebeye hasi (indoro yawe igomba kuba iri relaxed nk’aho ari ibisanzwe, nta munya urimo). Ibi bizaguha imbaraga nyinshi ku buryo uzagenda ubimenyera, wumve ko uri umuntu ukomeye; hagati aho nukurizamo kwirata ni akazi kawe, uzasubizwa hasi…
- Jya ugenda buri gihe witonze, udaca ibiti n'amabuye. Abagore bakunda umuntu uri in control, ugaragaza ko ibintu byose nta kibazo bimuteye. Abagize amahirwe yo kureba James Bond (umugabo w’icyitegererezo mu kureshya abagore, n’ubwo atabaho bwose) mujye mureba uburyo yinjira ahantu yitonze, agakora ibintu byose yitonze,keretse wenda iyo bari kumutera amabombe… ;
Niba uri kugenda, itonde ushyire ukuguru imbere y'ukundi kandi urebe imbere. Niba ugiye kwicara, fata igihe cyanwe cyose, wikwiceka mu ntebe...Ibi ariko ntibivuze ko ugomba kuba akanyamasyo.
- Jya ugira urugwiro ku bantu bose, useke, ntuzinge umunya: ibi bizagaragaza ko nta bwoba ufite, kandi ko uri umuntu uri cool wibitsemo ubukungu. Uretse n’abagore, umuntu ugira urugwiro yishimirwa na bose, kandi bakamubona nk’uwiyizeye;
- Jya ureba abantu mu maso: nigeze kubivugaho, ariko ni ingenzi cyane. Niba usuhuje umukobwa cyangwa ugiye umusanga, murebe mu maso. Huza nawe amaso (contact visuel/eye contact) igihe cyose muri kumwe (ewana, wireba mu gatuza cyangwa ku munwa we). Ariko nanone numureba wiyaturumbura cyangwa ngo umurebe nabi, kuko aho waba uri umukozi wa Al Qayda aho kuba umu dragueur (player).
- Garagara nk’umuyobozi aho uri hose: abagore cyangwa abakobwa bakunda abantu bagaragara nk’abayobozi (leaders). Si ngombwa ko uba uyobora umurenge cyangwa kompanyi ikomeye, kuko ushobora kuba uyiyobora kandi nta kiranga ubuyobozi wigirira (leader's mindset). Kuba umuyobozi ni ukwerekana ko uzi icyo gukora muri ako kanya, kandi ugahita ugikora. Abakobwa bafite ukuntu bareba ibintu ako kanya ku buryo mu bahungu 5 bari kumwe, ashobora guhita abona ukwiye kwitwa leader kubera uburyo aba yitwaye ugereranyije n’abandi…Uwo ni wawundi ukora ibintu gahoro yitonze, akavuga atazamura ijwi, kandi bikagaragara ko abandi bamuteze amatwi.
- Niba ubonye umukobwa mwiza ugashaka kumuvugisha, bikore: nko mu birori, hari umusore uhagarara mu nguni akareba inkumi imwe ijoro ryose rikarangira nta jambo ayivugishije, agataha yicuza impamvu atabikoze…Niba udashaka kumera gutyo rero, igihe cyose ushakiye kuvugisha umukobwa, haguruka ugende umuvugishe cyangwa umusuhuze.
Ubundi icyiza ni uko ugomba kubikora nyuma y’amasegonda 4 ukibitekereza, iyo arenze utangira kuvuga ngo “ariko ndinze nkubitwa indobo…” ukabireka ukisubirira mw' irigara ry’abagenzi wa mugani w’umurundi. Nutinyuka ukabikora kenshi bizatuma icyizere cyizamuka wumve ko ari ibisanzwe.
Niba ufata abakobwa nk’ibigirwamana bizakugora kwiyizera imbere yabo. Banza wumve ko ari abantu, kandi bakenera kumenyana n’abantu ndetse no kuganira nabo. Numufata nk’ikigirwamana azahita abibona (buri mukobwa yigiramo radar ireba abanyabwoba) aguhe agaciro nk’ak’isarabwayi…Abakobwa nabo ni abantu, wasanga nawe aba ashaka ko umuvugisha yiraje i Nyanza, ariko ntuzategereze ko abikubwira... Ni inshingano zawe nk’umuntu w’umugabo gutera intambwe ya mbere, nibyo biranga aba leaders. Nutabikora hazaza undi mutipe agukorane, usigare uririra mu myotsi.
Monday, April 26, 2010
Ese urukundo rurambye ruracyabaho? cyangwa urukundo = Amafaranga ?
Iki ni ikibazo cyibazwa na buri muntu wese aho ari ku isi , ariko cyane cyane hano iwacu mu Rwanda aho hasigaye haradutse byinshi cyane bituma buri muntu asigaye avuga ko urukundo rutabaho. Iyo ubajije abasheshe akanguhe bakubwira ko urukundo ari ikintu cyiza kandi gifasha mu buzima. Umwe aherutse kuvuga ati " Agakecuru kanjye tumaranye imyaka 40 karankunda nanjye nkagakunda " bivuze ko muri iyo myaka 40 babanye neza mu rukundo. Nubwo baca umugani mu kinyarwanda ngo ntazibana zidakomanya amahembe. Urubyiruko rero rwo hano hanze ntirubikozwa ko urukundo rubaho, ibi bikaba ari zimwe mu ngaruka z'ibyo baba babona hanze hano bigenda biba ku ba stars. Umusore mu minsi ishize yaganiye na mugenzi we ati shahu nkubwire njye mbona Tiger ari umugabo kabisa ntakuntu wakwizirika ku kantu kamwe ngo wumve uryohewe, ibi byahise byakirwa na mugenzi we kandi ubona ko abyishimiye cyane , aho we yamusubizaga ko nawe ariyo nzira yayobotse akaba abona bigenda , nuko amasomo aba aratangiye. Ikibabaje si ku ruhande rw'abahungu gusa usanga batemera ko urukundo rubaho, kuko no ku bakobwa naho usanga ari uko. Ibi bikaba nabyo bigaragarira mu ngero ngiye kubaha.Kera nkiri mu mashuri yisumbuye bamwe mu bakobwa bajyaga banganira ko ku bwabo bumva umugabo udafite agafaranga ntacyo bavugana, Ibi najyaga ngirango ni imikino ariko nyuma naje gusanga ariko bimeze, kuko hanze aha umukobwa muvugana wambaye neza kandi ufite agafaranga. Iyo ubashije kumva ibiganiro bamwe muri bashiki bacu baba bavuga iyo week end irangiye wagira ubwoba. Ukumva umwe ngo “Njyewe muri week-end hari ikigabo cyansohokanye ariko shahu naragikuye”, ukabona bose bamukuriye ingofero babyakiriye neza!!! Ibi bikaba byerekana ko bashiki bacu bamwe baba bishakira aho agafaranga kari kandi bakamenya kuba bikozeho bambaye neza. Hari uwigeze kunganiriza ambwira ko atabona ubwiza afite adakuye. Nahise mubaza niba yemera urukundo , yansubije byihuse ko kuri we urukundo ari amafaranga. Aha twakwibaza niba amafaranga = Urukundo ? Iki akaba ari ikibazo gikomeye gusubiza kandi gishyira benshi mu gihirahiro, aho baba badashobora kugira inshuti kubera uko bahagaze cyangwa se izo bafite zibaryarya kubera icyo bafite. Si mu rubyiruko gusa kuko no mu basheshe akanguhe iki kibazo gisigaye kihaba kandi kikaba kimaze kuba inkeke. Ujya kumva ukumva abasore barateruye bari kuganira bati " komera sha ngo wa musaza ugenda muri Benz niwe wakwatse copine wawe.” Byumvikana ko uwo mukobwa aba agiye ku muntu umuruta ushobora no kuba amubyaye. Aba basheshe akanguhe nabo nyuma yo kubona ko bahagurukiwe bakaba barize zimwe mu ngamba zikomeye , aho usanga umugabo wiyubashye w'imyaka 60 yasohokanye n'umunyeshuli uri kuramgiza Kaminuza w'imyaka 24. Ibi bikaba bimaze iminsi bigaragara cyane hano mu Rwanda. Aha nkaba nasoza mbwira urubyiruko ko urukundo rukiriho kandi ruzahoraho , igikomeye ni ukubasha gutoranya urufite mu baba baza bagusanga. Ikindi ni uko amafaranga n’ubwo ari ngombwa mu buzima, ntaho ahuriye n'urukundo na gato.
Posted by Gallican Masengesho at Monday, April 26, 2010
Labels: le Fantaisiste
Friday, March 26, 2010
INTAMBWE 13 ZO GUSOMANA N'UMUKUNZI WAWE
posted on Mar , 21 2010 at 10H 32min 16 sec viewed 7824 times
Gusomana ni uburyo bwo kuvuga ibyo udashobora kwatuza amagambo! Muri iyi nkuru rero ikigamijwe si ugushishikariza abantu gusomana, gusa ntawakwirengagiza ko hariho ababikunda batari bake kandi bakeneye kugira icyo babimenyaho; niyo mpamvu twahisemu kubibabwira.
Ku muntu utarasomana ho na rimwe yumva gusomana bigoye. Ariko kandi ni byo. Gusoma umugore, umukobwa cyangwa umuhungu bwa mbere ntibyoroshye. Kubibona mu mashusho biroroshye, ariko kubishyira mu bikorwa ni ikindi kibazo. Iyi nkuru irakugezaho uburyo wakwitwara mu buryo bwo gusomana.
1. Ntabwo ugomba gusoma umukunzi wawe gusa ari uko mugiye guhuza igitsina. Gusomana bigomba gukorwa buri gihe nk'ikimenyetso cy'urukundo mufitanye.
2.Kugira ngo utigora mu gusomana, wikwishyiramo ibitekerezo byinshi byo gusomana nka kanaka wabonye cyangwa wumvise. Soma umukunzi wawe mu buryo busanzwe kandi bworoshye, umwereka ko umukunze.
3. Mbere y'uko usoma umukunzi wawe cyangwa undi muntu, ugomba kumenya niba abishaka. Ushobora kubimusaba cyangwa ukareba ibimenyetso byerekana ko agushaka nko kuba arimo kukwegera cyane cyangwa akumwenyurira ku buryo ubona ko agukunze.
4. Ntugatamire umunwa wose w'umukunzi wawe. Abagore ntibakunda umuntu ubasoma ku buryo iminwa itoha cyane.
5. Ntugakomeze iminwa yawe. Jya ureka iminwa yorohe. Ntugafunge iminwa yawe. Ugusoma agomba kumva iminwa yawe yoroshye, yirekuye kandi ishimishije, imutegereje.
6.Abagore benshi bakunze gusomwa banakorwa mu misatsi. Ntukibagirwe gukora mu misatsi y'umugore wawe cyangwa undi mukunzi.
7.Ntabwo ari ngombwa ko ukoresha ururimi kugira ngo gusomana biryohe. Gusomana kwinshi kuryoha ntigukoresha ururimi.
Gukoresha ururimi(French Kiss) biraryoha, ariko iyo umuntu abisobanukiwe neza. Niba utabisobanukiwe, byihorere gusomesha iminwa biraryoha na byo.
8. Iyo umaze kumenyerana n'umukunzi wawe ushobora kugerageza uburyo bwo gusomana bwabashimisha mwembi.
9.Ntugasuzugure gusomana: Ni ubryo bwo kuvuga ibyo udashobora kwatuza amagambo, ni ukumubwira ko umukunda kandi ko wifuza ko muba umwe. Abagabo benshi babona ko gusomana ari inzira ifite aho ibaganisha-ku gitsina. Ni byiza kubaha gusoma ukabikora ubikunze, iyo umugore abibonye ashobora kugusaba ko mujya mu yindi ntera.
10. Ni byiza gusomana uhumirije:
Ushobora gutangira gusomana ukanuye, ariko iyo iminwa imaze gukoranaho ni byiza gufunga amaso kuko bituma wibagirwa byose ugatekereza gusa ku gikorwa uba urimo. Abantu bakunze kuvuga ko niba umugabo arimo kugusoma areba ataba akwitayeho. Ni byo. Nuramuka urimo gusomana n'umuntu ukabona arakanuye uzamenye ko utamuba mu mutima!
11. Mbese urashaka ko agusoma? Mwegere. Umusekere, umurebe mu maso aho kureba hirya cyangwa hasi. Wikwipfumbata ahubwo irekure.
Mwegere, murebe, iyoroshye......
Ugomba kwerekana ibimenyetso by'uko ushaka ko agusoma . Ku bagore, niba wifuza ko umugabo agusoma ugomba kwicara umwegereye kandi umureba. Niba muhagaze ntugomba kumutera umugongo. Ahubwo uramwegera ukamureba mu maso!
Ushobora kumusaba ko agufungira neza iherena cyangwa akurebera niba urunigi rwawe rufunze neza! Kugira ngo abikore bisaba ko akuzengurutsa amaboko icyo gihe uhita umureba mu maso uteretse amaso ukamuhamagara mu izina n'akajwi koroshye. Ntiyabura kugusoma.
12. Gusomana n'igitsina bihurira he? Iyo musomanye cyane hari igihe muba mwumva mushatse kujya ku yindi ntera. Si byiza ko mujya mu yindi ntera mutabyiteguye, kubera ingaruka ziterwa no guhuza ibitsina bitateguwe. Ni byiza guhitamo gusomanira ahantu byatuma mudashobora guhuza ibitsina nko mu busitani bwa rusange cyangwa muri film. Gusomana mwicaye ku buriri akenshi bivamo guhuza igitsina.
13.Gira isuku! Ugomba koza mu kanwa kandi ukaba uhumura neza!
Posted by Gallican Masengesho at Friday, March 26, 2010
Labels: le Fantaisiste
Saturday, April 3, 2010MENYA UKO WANEZEZA UMUGORE WAWE,TANDUKANYA URUKUNDO NO KURYAMANA
Uburyo wanezeza umugore wawe
Kunezeza umugore wawe ni inshingano z'umugabo kimwe n'uko umugore agomba kwita ku mugabo we. Ikibazo gikunze kubaho ni uko ibinezeza umugore biba bitandukanye cyane n'ibyo umugabo atekereza, bishatse kuvuga ko abagabo benshi bibeshya mu gushaka kunyura abagore babo. Reka muri iyi nyandiko turebe uko bikwiye gukorwa.
Umunyabwenge Sigmund Freud wabayeho mu mwaka w'i 1856 kugeza mu mwaka w'1939, benshi bakunze kumusanga mu bitabo bitandukanye by'ubumenyamuntu (psychologie), ajya kurangiza ubuzima bwe, yagize ati “maze imyaka mirongo 30 nshakisha icyanyura umugore, ariko na nubu sindabasha gusubiza icyo kibazo. Mbese ni nde wambwira ikinyura umugore, akumva anezerewe?” Ushobora kwibwira uti hari kera, ariko ikibazo aho gukemuka, iyo witegereje, ubona kigenda kiyongera kuko muri iki gihe hari imvugo yateye ngo “zirara zishya, bwacya zikazima”. Aha kandi, ikigaragara ni uko bamwe mu bagabo bitotomba ngo abagore babo bashakira kunyurwa ku bandi bagabo, abandi bakabyemeza muri aya magambo ngo “nubona umugore n'umugabo bagenda baseka mu modoka, uzahite umenya ko atari uwe!” . Ariko ugerageje, ugashyira mu bikorwa bimwe mu bintu bigera kuri bitanu tugiye kubabwira, umugore wawe ntiyazarota areba ku ruhande, yewe keretse aka ya kamere bavuze ngo idakurwa na reka.
Kubemera Bibiliya yera, hari umurongo ugira ngo “Namwe bagabo ni uko, mubane n'abagore banyu, mwerekane ubwenge mu byo mubagirira kuko bameze nk'inzabya zidahwanije namwe gukomera, kandi mububahe… (1 Petero3: 7). Iyo ukomeje ugasoma, usanga umwanzuro w'ibi byanditswe ugaragaza ko iyo umugabo yerekana ubwenge ku mugore we, akamwubaha, akibuka ko ari impano ye ikomeye, ngo nta kabuza amasengesho ye ntazagira inkomyi ndetse no gusubizwa azasubizwa. Biratangaje cyane kubona ukuntu Bibiriya ipimira gusubizwa kw'amasengesho y'umugabo ikurikije uburyo anyura umugore we!
Uburyo bwa mbere rero bwo kunezeza uwo mwashakanye, mu yandi magambo umugore wawe, harimo kumutega amatwi. Ibyo bishatse kuvuga iki? Biravuze ngo umugabo yihatira kumva umugore we, amufashe mu byo akeneye, kuko, ibyo akeneye bityo bimutera kunyurwa mu buzima bwe. Umugabo agomba kumenya no kumva neza ibigoye umugore we, ibimubabaje, ibimushimishije kandi ibyo bisaba umugabo kubishyiraho umutima, akabyitaho kuko bidashoboka ko wanyura umugore wawe utazi ibyo akeneye.
Uburyo bwa kabiri ni ukubana nawe cyangwa se kuba hamwe nawe, bivuze gusangira byose. Aha harimo gufata igihe cyo kuba umugabo ari kumwe n'umugore we kuko rimwe na rimwe hari abagabo batabana n'abagore babo, mu by'ukuri, abenshi muri bo ni abafite akazi gakomeye, umunsi ushira undi ugataha, icyumweru kikarangira, ikindi kigatangira batabonana. Ni koko gukora ushakisha amafaranga yo kuzatunga urugo si bibi ariko ngo ikintu cyose kigira umwanya wacyo. Ibyo kandi akenshi byerekana ko bamwe mu bagabo batazi neza icyo kubana n'umugore bishakiye bivuga, kuko bitavuze kurarana ku buriri bumwe, kugendera mu modoka imwe, si no gutahana amakwe, yemwe, si no gusangirira ku meza amwe ahubwo birenze ibyo. Bivuga gukina nawe, kuruhuka hamwe, kunezezanya,…
Uburyo bwa gatatu ni ukubaha umugore. Mu bushakashatsi bwakozwe n'abahanga batandukanye bazobereye mu bijyanye n'ubumenyamuntu bashaka kumenya igituma abagore bamwe batiyubaha. Icya mbere babonye kibitera ngo ni ukutubahwa n'umugabo wamushatse. Uko umugabo yitwara ku mugore we cyangwa se uko amwitaho ni nako umugore we yiyubaha. Iyo witegereje umugore uwo ari we wese, ubona neza uko umugabo we amuvugisha, uko amufata, uko amukunda cyangwa se amwitaho. Ibyo kandi umuntu abibonera ku buryo umugore yivugaho, ku gaciro yiha n'ibindi.
Uburyo bwa kane ni uguha umugore wawe urukundo. Umugore uwo ari we wese akeneye urukundo rw'umugabo we, akeneye guteteshwa. Burya nk'uko twakomeje tubigarukaho, umugore ntamera nk'umugabo. Ni nk'aho abeshwaho n'urukundo umugabo we amukunda. Ibyo bigaragarira ha handi aba ashaka ko amusubiriramo buri mwanya ko umukunda. Naho yaba abibona ko ntako utagira, aba ashaka ko ukomeza kujya ubimubwira, hejuru y'ibyo ukongeraho imitoma ariko ikibabaje ni uko ibyo bisa nk'aho binanira abagabo cyane cyane, Abanyarwanda kuko mu muco wabo bakunda gusharira, gutontoma babwira nabi abagore babo ndetse bakagaragaza igitugu mu ngo zabo ! Nyamara baba bihenze ubwenge kuko ibanga rikomeye ari uko umugabo yarushaho guha umugore we urukundo, kuko umugore arushaho kwiyumvamo umunezero no kugira agaciro.
Itandukaniro riri hagati y'urukundo no kuryamana
Kenshi abantu bakunze kwitiranya urukundo (affection) no kuryamana. Nyamara ni ibintu bibiri bitandukanye. Inzobere zakoze ubushakashatsi zibaza ingo nyinshi, zabonye abagabo benshi icyo zibitekerezaho: kuri bo, urwo urukundo (affection), ni urubanziriza igikorwa cyo kuryamana. Ariko ku bagore, bo babona ngo ari ibintu bibiri bitandukanye cyane. Umugabo avuga ko atanyuzwe mu kuryamana kwe n'umugore we, mu gihe umugore we atanyurwa mu kwerekwa urukundo (affection) umugabo we. Ni byiza ko umugabo atakwikakaza mu rgo rwe ngo yigire intare. Yego ni ngombwa kuyoborana igitsure bibaye ngombwa, atari ibya buri munsi, ariko ngo si byiza kwitwara nk'intare imbere y'umugore wawe. Zimwe mu nzira umugabo yakoresha yereka urukundo (affection) umugore we harimo imvugo nziza n'amagambo meza aho bibaye ngombwa yaririmbira umugore we. Harimo kandi gukorera umugore bimwe mu bikorwa bimwereka ko iyo batari kumwe aba amutekereza nko kumworohereza ubutumwa bugufi kuri telefoni (abazifite), bwereka umugore ko amukumbuye. Byaba byiza rimwe na rimwe umugabo agiye aha umugore we indabo cyangwa se ururabo. Umugabo ntakwiye gutinya umugore we. Ntibikwiye kubona umugabo n'umugore bagendana mu muhanda umwe bajya ahantu hamwe, ariko, umwe ari imbere undi ari inyuma, kandi bagombye kugendana. Ahubwo mu gihe bari kumwe mu muhanda, umugabo n'umugore baba bagomba gufatana ikiganza kuko nta soni biteye. Abagabo benshi batabikora bemeza ko iyo umugabo akoze ibi nakomeje mvuga (gutetesha umugore we, gufatana ibiganza bagenda…) bavuga ko bamuhaye inzaratsi !
Abagore boroherwa no kuvuga
Ikindi tutakwibagirwa kuvuga ni uko ahantu bikunda gupfira ari ukwibagirwa ko abagore boroherwa no kuvuga (communication). Ni byiza ko abagabo babimenya, ntibabifate nk'uburondogozi, kubatesha umwanya cyangwa se kwitetesha. Niba ushaka kumenya ikintu kirusha ibindi, gituma umugore yiyubaha, agira icyizere, ni ukuba azi ko umugabo we afata umwanya wo kumwumva kandi agaha agaciro ibitekerezo atanze. Niba muri kuganira ku by'ubuzima bwanyu, wisuzugura ibyo umugore ashaka, kandi umwereke ko ubihaye agaciro, ibyo bizatuma ahinduka neza.
Uburyo bwa gatanu ni uko umugore akeneye kuganira n'umugabo we ndetse no kubwizwa ukuri. Umugabo wese akwiye kugira igihe cyo gusabana n'umugore we, bakaganira, bakungurana ibitekerezo ndetse bagaseka. Umugabo akumva udukuru umugore amufitiye : ese mu nzira yahabonye iki ? Ku kazi byamugendekeye bite ?
Abahanga bakoze ubushakashatsi ku bakobwa bakiri bato ndetse no ku bagore bakuze ; maze basanga kuvuga biboroheye. Ngo n'iyo umugore adafite uwo avugisha, ngo akunze kwivugisha ugereranije n'abagabo. Uko niko bimeze si uwawe wasaze kandi si bibi namba. Ikibi ni ukutubahiriza iyo kamere yabo. Abo bahanga kandi bafashe abana b'imyaka ibiri kugeza kuri ine b'ibitsina byombi basanga abakobwa amajwi yose abasohokamo aba agamije kuganira ariko abahungu 60% gusa ari yo agamije kuganira. 40 % asigaye baba bigana uko imodoka ihinda, urusaku rw'imbunda,…
Buri kanya, umugore aba ashaka kuganira. Ganiriza umugore wawe rero, amenye ibyo utekereza, imishinga yawe ndetse amenye n'ibikubabaje. Ibyo bizamutera kumva anyuzwe cyane kuko ibi nibitaba, uzasanga umugore yita umugabo we amazina amwe n'amwe ateye inkeke, Patoro, Papa Kanaka, nyirurugo Giti mu jisho, Data buja, …
Ibi ngo biterwa nuko umugore we ari umunyamahanga kuri we, atamenya uko atekereza, ntamenye ibimubamo. Ku byerekeranye no kubwiza umugore we ukuri ngo bituma amenya ibiri mu ndiba y'umutima w'umugabo we. Kandi abifitiye uburenganzira, nta mwari ukwiye kubimuvutsa kuko umugore akwiye kumenya umugabo we kurusha undi uwo ari we wese, kabone naho byaba ari amafuti y'uwo barushinganye kandi ikindi abagabo bakwiye kumenya ni uko niba batabwiye abagore babo ukuri bizatera kutabizera. Ni biba bityo bizagora umugabo kunezeza uwo bashakanye. Iri ni ipfundo rikomeye. Uzegere umusaza n'umukecuru basazanye maze ubabaze ibanga bakoresheje ngo basazane. Ikintu cya mbere bazagusubiza ni ukubwizanya ukuri no gushyira hamwe. Niba ubeshya umugore wawe cyangwa ugira ibyo umuhisha, ntiwibeshye ngo ushobora kumunezeza. Ese umugore wawe azi umutungo wawe uko ungana? Umushahara wawe se? Azi se uko uwukoresha? Ibyo utunze azi aho wabikuye? Erega ni agahomamunwa! Hari abagore babimenyera mu irimbi batangiye kuraga ibyo umugabo asize!
Mu gusoza, ntawakwibagirwa kuvuga ko umugore akeneye guhahirwa no gushyigikirwa. Abagabo bamwe ntibanyumve nabi kuko uretse ijambo ry'Imana, amategeko y'u Rwanda nayo avuga ko umugabo ari we ugomba guhahira urugo. Sinshaka kuvuga ko bibaye ngombwa inshingano zo guhaha n'umugore atazigira, bashobora kuzifatanya ariko ni umugabo bireba cyane cyane. Niba kandi umugabo atagira akazi, agomba kwerekana ubwenge akereka umugore we ko atekereza kuri ejo hazaza. Akirinda kuremerera umugore we ngo yumve ko ari we uzahora yikoreye umutwaro wo guhahira urugo. Bitabaye ibyo, kabiri, gatatu, umugore yazasuzugura wa mugabo we. Umugabo yibuke ko akwiye kurinda umugore we, ibyo bizatuma amenya ko ubuzima bwe busigasiwe. Urugero ni nko kumurinda abo mu muryango wawe bamurwanya. Niyo yaba ari umukene, umugabo niyige kubwira neza umugore yizera ko afite ejo hazaza heza kandi ubuzima bwe buguwe neza.
Posted by Gallican Masengesho at Saturday, April 03, 2010
Labels: le Fantaisiste


c: text/html

text:
Sosiyete sivile n’inzego z’ibanze za leta kuri uyu wa gatatu 10 Kanama 2016, zahuguwe ku buryo ubuvugizi bugomba gukorwamo, n’uburyo ibibazo by’abaturage bigomba kugera kubafite mu nshingano uruhare runini kugira ngo bikemurwe bityo n’umuturage agere ku iterambere.
Imiryango itegamiye kuri leta n’inzego z’ibanze zakiraga ibibazo bitandukanye by’abaturage kugira ngo bishakirwe umuti kandi agire uruhare mu bimukorerwa, ariko hakaba imbogamizi z’uburyo bigomba gukorerwa ubuvugizi.
Umuyobozi w’ishami rishinzwe imiyoborere myiza mu karere ka Nyamagabe, Denys Hategekimana atangaza ko aya mahugurwa agiye gutuma akazi karushaho gukorwa neza ijwi ry’umuturage rikagera kure.
Yagize ati “Hari ibibazo by’abaturage tugenda twakira, biba bikeneye gukorerwa ubuvugizi ku nzego zo hejuru, kuri za minisiteri zinyuranye cyangwa se no ku bindi bigo, aya mahugurwa rero atwigishije uburyo n’ibyifashishwa mu gukora ubuvugizi kugira ngo ibibazo bice mu nzira nziza.”
Callixte Habimana, umuhuzabikorwa w’ihuriro ry’imiryango itegamiye kuri leta ikorera muri Nyamagabe (IPC) igamije gufasha umuturage kugira uruhare mu bimukorwa yatangaje ko nka sisiyete sivile bagiye kujya bacukumbura ibibazo kuko usanga n’umutubi wabyo uba uhari.
Ati “Ibyo twakoraga ubumenyi bwiyongereye ubu tugiye kurushaho kubikora neza, ubu tugiye kujya dusesengura ibibazo, dushaka n’igisubizo kirambye kandi turusheho gukorana n’ubuyobozi kuko twari kumwe aha dushake ibisubizo aho gushaka ibitagenda neza gusa.”
Jean Baptiste Ruzigamanzi umukozi wa komisiyo y’ubutabera n’amahoro ya diyosezi ya Gikongoro nk’uwitabiriye iyi nama nawe avuga ko imyumvire ku bibazo n’ubumenyi bicye mu gusesengura ibibazo by’abaturage ari yo mbogamizi bari bafite ariko ko yavuyeho.
Aya mahugurwa yateguwe na IPC ku nkunga ya GIZ, yari yanatumiwemo n’inzego z’ibanze zo mu turere twa Nyamasheke na Nyanyaruguru muri gahunda yo gukomerezamo iyi gahunda yo gufasha umuturage kugira uruhare mu bimukorerwa.

robotstxt: allowed

filter: keep


text:
Ubuyobozi bw’umurenge wa Kamembe mu mujyi wa Rusizi, buvuga ko bwatangiye gahunda y’imikwabu ihoraho yo guhiga inzererezi zajujubije abaturage, ku ikubitiro hakaba hafashwe abasaga 25.
Hari hashize iminsi abatuye muri uyu mujyi bataka ko inzererezi zabaye nyinshi, aho wasanga ziba abahisi n’abagenzi, hejuru y’ibi kandi zikaba zanakoraga urugomo bitewe n’ibiyobyabwenge zinywa.
Ubuyobozi bw’umurenge wa Kamembe buvuga ko hari gahunda irambye yo gufata inzi nzererezi zikajyanwa mu bigo ngororamuco, aho zigororwa kandi zikigishwa imyuga.
Umunyamabanga Nshingwabikorwa w’umurenge wa Kamembe Ntivuguruzwa Gervais, yemeza ko uyu mukwabu wakozwe bitewe n’umutekano muke izi nzererezi zikomeje guteza muri uyu mujyi, bikanajyana n’ibyemezo binyuranye by’ubuyobozi bukuru bw’igihugu, bibibutsa inshingano zo gukura abana n’inzererezi mu muhanda.
Yagize ati:“Uyu mujyi urimo inzererezi nyinshi n’abajura barimo n’abambura abaturage, cyane cyane abagore, ariko ikibabaje ni uko muri izi nzererezi twafashemo n’umukobwa w’imyaka 18 y’amavuko uvuga ko afite umwana w’imyaka 3,5.
Ibi bikaba bitari bisanzwe nubwo uyu mujyi urimo indaya nyinshi zinabyemera, ariko gufata umukobwa uri mu nzererezi nk’izi byo ntibyari bisanzwe, ababyeyi bakaba bakwiye gusubira ku nshingano zabo zo kurera.”
Uyu muyobozi akomeza avuga ko uretse izi nzererezi 25 zamaze gufatwa, umukwabu ukomeje, abamaze gufatwa bakaba bagomba guhita bajyanwa mu kigo cyita ku nzererezi cya Gashonga muri aka karere, bakaganirizwa.
Yakomeje asobanura ko abemeye kwisubiraho bazarekurwa bagataha, abandi bitewe n’imibereho mibi bafite iwabo bagashakirwa uko bakwiga umwuga ubakura mu mibereho mibi bafite, abagaragara ko ari ba ruharwa bakaba banashyikirizwa ubutabera bagafungwa kubera ibyaha byo kuyogoza abaturage baba bakekwaho.
Ku byerekeranye n’uko mu bafashwe harimo n’abana bato bataye ishuri yagize ati:“Aba bana ni ikibazo gikomeye, bagombye kuba bari mu ishuri ariko aha barara biga ingeso mbi, ejo bakaba ari bo bazavamo abajura bakomeye kandi aho igihugu cyacu kigana ni mu guhindura umuntu umushyira mu buzima bwiza, aho kureka ngo abe ikirara.”
Umwe mu bana bafatiwe muri uyu mukwabu yavuze ko yataye ishuri n’ababyeyi be mu murenge wa Nkanka, akaza kuba inzererezi, ariko yizeza ko narekurwa azahita asubira mu sihuri.
Yagize ati:“Turi abana benshi bataye ishuri twiyizira kuba inzererzi muri uyu mujyi, ariko jye nibandekura nzahita ndisubiramo kuko nanjye mbona ko ubu buzima ntaho bwazangeza.”
Bamwe mu baturage baganiriye n’Imvaho Nshya nyuma y’uyu mukwabu, bavuze ko umukwabu udakwiriye kuba rimwe gusa ngo uhagarare bongere bambure abantu, ahubwo ngo bigomba guhoraho kandi abajura ruharwa bazwi bakajya banahanwa aho kubafata ngo bahite bagaruka batanaryojwe iby’abandi bibye.
dUARbtmenkRZjYUy 23 January
qZTmfXvNHZPUhUbwq 11 January
xtxfnf 10 January
IeUgoE bkbkcpppvhuc, [url=http://yehkanpkywpf.com/]yehkanpkywpf[/url], [link=http://lkmbolpxmgva.com/]lkmbolpxmgva[/link], http://flseerbwrxtf.com/
Barnypok 7 January
yWEvvBchIU 6 January
xmRJFPzlUY 1 January
kOEUTOuNmEmg December 2016
eYoOpOiYBxExVLmKKH December 2016
PNrdqysUvcc December 2016
xpJSSYgkS December 2016
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
UNILAK n’izindi kaminuza zirimo iya Makerere muri Uganda n’iya Moshi muri Tanzaniya basohoye ubushakashatsi bwerekana akamaro ko kwibumbira mu makoperative.
Ubwo bushakashatsi bwakozwe igihe cy’umwaka kuri koperative ya COOPRORIZ Agasasa ikorera mu mirenge ya Ntyazo na Kibilizi mu karere ka Nyanza yibumbiyemo abanyamuryango 624 bahinga igihingwa cy’umuceri ku buso bwa ha 110.
Mu gikorwa cyo kwereka abanyanyamuryango b’iyo koperative ibyavuye muri ubwo bushakashatsi cyabaye tariki 12 Gashyantare 2016 mu murenge wa Ntyazo hagaragajwe ko kwibumbira hamwe bifitiye akamaro kanini abaturage yaba mu kubafasha kwiteza imbere ndetse no kubonera isoko ibyo bakora kurusha umuntu wikorera ari nyamwigendaho.
Dr Tumusabyimana Veronique, Umuyobozi wa Kaminuza ya UNILAK wungirije ushinzwe amasomo yavuze ko bakoze ubu bushakashatsi bagamije kureba uburyo abantu bishyize hamwe babonamo isoko ry’umusaruro wabo ndetse n’uburyo boroherwa mu kubona inguzanyo mu bigo by’imari n’amabanki.
Yakomeje avuga ko ikindi cyari kigamijwe ari ukureba ibyiciro by’abantu bitabira kurusha abandi gukorera hamwe bisunze inzira y’amakoperative.
Ati “ Iyo urebye mu Rwanda hari ibyiciro by’abantu banyuranye barimo abakuze, urubyiruko n’icyiciro cy’abagore. Muri ibi byiciro niho hari hagamijwe kureba abitabira gukorera mu makoperative kurusha abandi kugira ngo hamenyekane abo abo aribo”.
Uyu muyobozi wungirije ushinzwe amasomo muri Kaminuza ya UNILAK yakomeje avuga ko nyuma y’ubwo bushakashatsi basanze abantu bibumbiye hamwe aribo babona mu buryo bworoshye aho bagurisha umusaruro wabo ndetse n’ibigo by’imari n’amabanki aribo biha mu buryo bwihuse inguzanyo kurusha umuntu wikorera.
Ibi byashimangiwe na Perezida w’iyo koperative Ntagengwa Jean Bosco uvuga ko kwibumbira hamwe mu makoperative byatumye imibereho yabo irushaho gutera imbere ndetse n’ubumenyi bukiyongera.
Yagize ati “Ibyiza twavanye mu gukorera hamwe ni byinshi birimo guhabwa inyubako, amahugurwa n’ingendo shuli zatumwe ubumemnyi bwacu bwaguka”.
Ubu bushakashatsi buhuriweho na Kaminuza eshatu bugaragaza ko urubyiruko rutaritabira neza gahunda yo gukorera hamwe bityo rukabishishikarizwa kugira ngo rutere imbere.


text:
Ntirambirwa, ntiruha -Fabien Weigel
Ese ntabwo ari inkuru nziza kumva ko Imana yacu itarambirwa, kandi itaruha?
“ Mbese ntiwari wabimenya? Ese nturabyumva? Imana ihoraho, Uwiteka Umuremyi w’impera z’isi ntirambirwa, ntiruha. Ubwenge bwayo ntiburondoreka.”Yesaya 40 : 28
Imana yacu, Uwiteka, ntarambirwa kandi ntaruha. Ntabwo ararangiza kugaragaza imbaraga zayo mu maso y’abantu, ntabwo yataye abinangiye, cyangwa se yinubira abakozi be bari mu ntege nke. Hari igihe ducika intege, tukumva dusa nkaho twirambiwe. Tukarambirwa no gukora cyane kandi nta musaruro ugaragara tubona buri gihe, tukarambirwa no guhora dukora amakosa amwe, hanyuma tukicuza. Ariko hamwe n’ibyo Imana yo ntabwo irambirwa cyangwa se ngo iruhe, ihora itwakira.
Dore n’ikindi kandi: Imana ntabwo ijya ikora ibice. Icyo yatangiye iragisoza, ikagishitsa birenze uko twabitekereza.
“ Ariko abategereza Uwiteka bazasubizwamo intege nsha, bazatumbagira mu kirere bagurukishe amababa nk’ibisiga, baziruka be kunanirwa, bazagenda be gucogora.”Yesaya 40 : 31
Ntiturambirwe kandi ntitunanirwe, kuko iri kumwe natwe!


text:
Ijambo ry’Imana riratubwira ngo: abayoborwa n’Umwuka Wera nibo bana b’Imana; hari igihe rero umukristo, cyangwa itsinda ry’abakristo runaka (nk’abaririmbyi, abanyamasebgesho n’abandi….), cyangwa itorero runaka: hari igihe Imana ibategeka ibintu, nyamara abandi bakristo ntibibategeke; cyangwa ikababuza gukora ibintu runaka kandi abandi bakristo babikora: akenshi ibyo bintu Imana ibabuza, iyo ugendeye kubyanditswe byera bya Bibiliya usanga kubikora nta cyaha kirimo , kandi ibyo bintu ibategeka, iyo ugendeye ku byanditwe byera usanga atari amategeko y’Imana dusanzwe tuzi.
Icyo rero umukristo wese ukwiye kumenya, nuko niba Imana ikubujije ikintu runaka, cyangwa ikakibuza itsinda ry’abakristo runaka ubamo, cyangwa ikakibuza itorero usengeramo: ntibiba bivuze ko icyo kintu ari icyaha muri rusange ku bantu; icyaha rusange kubantu bose ni ‘’ubugome’’, kandi itegeko rusange ku bantu bose ni ‘’urukundo’’ (kuko urukundo rusohoza amategeko yose: Rom.13:8-10), ariko nyuma y’ibyo Imana ishobora kuguha n’andi mabwiriza ugenderaho, kuko Imana niyo izi uburyo iyobora abantu bayo bitewe n’icyo ibashakaho. Kandi iyo wishe rimwe muri ayo mabwiriza uba ukoze icyaha nk’ibindi byaha byose.
Niyo mpamvu abakristo batagenda uko biboneye cyangwa ngo bagendane n’ibyadutse byose: kuko bafite umuco batozwa n’Imana, rimwe na rimwe uwo muco ukabasaba kwitandukanya n’imico runaka yo mu isi, nubwo Bibiliya yaba itagaragaza ko iyo mico ari icyaha. Nimuharanire kuba abakristo nyabo bagendana n’Umwuka Wera kugira ngo namwe mumenye iryo banga ryo kugira Mwuka Wera.
Evangelist Munyeshyaka Jean Paul


text:
Intambwe ya 5 yo gusezerera ubukene
# Kumenya ko utabereyeho gukorera amafaranga ahubwo abereyeho kugukorera.
Uko isi igenda yerekera k’umusozo wayo, niko n’ubuzima burushaho gukomera! Aha niho benshi bagwira, bakaba imbata z’ubutunzi bukabayobora,aho kugirango babuyobore.
Nkwibutse ko Imana irema muntu, yamuremeye KUYOBORA(Gutwara) itang1:26 yaherere kubyo Imana yaremye abiyobora,ariko ibyo umuntu yiremeye ubwe iyo atitonze nabyo biramuyobora!
Mu buryo busanzwe umugaragu ntaruta shebuja, niko n’amafranga ataruta umuntu kuko abereyeho kudukorera no kudutunga, sitwe tuyakorera cyangwa ngo tuyatunge kuko nta buzima agira! Iyo bitameze uko uyatunze aba ari mu bucakara!
Niba Ufite ububasha kubyo Imana yaremye, ni gute wabura uko uyobora ubutunzi wabikuyemo? Ushobora kuba umutunzi kuko utunze byinshi, ariko kuba umukire ni ukunyurwa muri bike cyangwa byinshi ufite, kandi ntube imbata y’ibyo utunze. Aha niho hari umugisha!
Imana ikunda umuntu ku buryo itanezezwa n’uko aba imbata y’ubutunzi! Niyo mpamvu iduha ubushobozi bwo kudahindagurwa n’ibyo tunyuramo. Urugero ni aho yashoboje intumwa Paul KUNYURWA yaba ashonje cyangwa ahaze akize cyangwa akennye , kandi ibanga ni rimwe, yaragize ati : "Nshobozwa byose na Kristo umpa imbaraga" abafilipi4:13
Kubindi bisobanuro koresha iyi address : Pastorviva.pcm@gmail.com +250 788 615 869 POWER OF CHANGE MINISTRIES®


text:
Mu muganda rusange usoza Kanama 2016, abaturage bo mu Mudugudu wa Kigwene mu Kagari ka Kambyeyi, mu Murenge wa Nyarubaka bafashije umubyeyi Nyirantwari Caritas kumwubakira inzu yo kubamo kuko yari amaze imyaka 22 aba mu bukode.
Umuyobozi w’Akarere, Udahemuka Aimable, wifatanyije n’abaturage muri uyu muganda, yabasabye gukomeza kunga ubumwe bakita ku biteza buri wese imbere kuko ari byo bizatuma bagera ku byo bifuza kandi babigizemo uruhare.
Yagize ati “Kugira ngo ibi byose birimo no kwita ku batishoboye bigerweho; ni uko mushyira hamwe, buri wese akumva ko iterambere rya mugenzi we rimureba. Ibyo mujye mubikorera ubuyobozi bwiza mufite bushishikajwe n’icyateza imbere abaturage.”
Nyirantwari w’imyaka 56 wapfakaye mu 1993, umugabo akamusigira abana bane yubbakirwa n’umuganda, yavuze ko mu bushobozi bwe atari gushobora kwiyubakira.
Ati “Byari bingoye kubona icumbi ryanjye bwite ariko ndashimira Imana n’ubuyobozi ndetse n’abaturage bamfashije iyi nzu ikaba iri kubakwa kandi mfite icyizere ko mu minsi mike iba yuzuye nkayitahamo ngatandukana n’ubukode”.
Mu Murenge wa Nyarubaka hariho gahunda yo kubakira abatishoboye binyuze mu muganda; ubuyobozi bugafasha mu kubona isakaro n’inzugi.
Munyakazi Epimaque, Umunyamabanga Nshingwabikorwa w’uwo murenge, yijeje ko bazakomeza gukurikirana iyi nyubako kugeza yuzuye kandi bakazafasha uyu muturage ku bikenewe byose.
Ahamya ko kuba abaturage bihitiramo abatishoboye bakeneye gufashwa bakanafata icyemezo cyo kububakira, bitanga icyezere cy’imibanire myiza hagati yabo.
Nyuma y’umuganda hatanzwe ubutumwa ku gukangurira abaturage kwihutira kwishyura ubwisungane mu kwivuza, kugarura abana bataye ishuri, kugira isuku, kubungabunga umutekano; hemejwe n’urutonde rw’abatishoboye bazahabwa inkunga y’ingoboka ya VUP.


text:
Nyuma y’imyaka irenga makumyabiri yamaze abikoraho ubushakashatsi. Umwanditsi w’umunyamerika Napoleon Hill wavutse mu mwaka wa 1883,akavukira mu misozi miremire yahitwa Virginie (USA),yabaye umunyamakuru w’icyamamare mu gihugu cye ,kugeza ubwo umuherwe w’aho muri Amerika witwa Robert L.Taylor, amusabye kumukorera mu kinyamakuru cye “Bob Taylor’s Magazine."
Nibwo rero amushinze akazi ko kugenda abonana n’ibihangange byose byo muri Amerika abibaza ukuntu byagiye bigera ku bukire.
Akazi yaragatangiye ndetse abenshi mu basomyi barabyishimira. Muri ako kazi yaje kugera ku muherwe witwa Andrew Carnegie, amwungura inama y’uburyo bw’imikorere ati: “Ibyo uri gukora byo kuganiriza umuntu umwe umwe ubundi ukandika uri kubikora nabi; ngiye kuguha akazi kazamare imyaka makumyabiri. Ugende ushake byabihangange bya kabuhariwe mu bukungu,birimo nka ba Ford, Wrigler, Wanamaker, Eastman, Rockfeller, Edison n’abandi benshi nkabo ndetse ushyiremo n’aba Perezida nka batatu ba Leta Zunze ubumwe za Amerika maze ugeze muri 500.”
Umugabo atangira ubwo, ariko noneho atagamije kubaza ngo yandike mu kinyamakuru ahubwo ari ukugira ngo akuremo isomo rusange ku buryo yazabyandikamo igitabo kikagirira Isi yose akamaro, nkuko yari yabigiriwemo inama na Andrew Carnegie.
Hill arakora,hashize imyaka 25 yasohoye igitabo gikubiyemo ibanga ry’ubukire yise “Think and Grow Rich” mu cyongereza cyangwa “Réfléchissez et devenez riche” mu rurimi rw’igifaransa .
Nkimara gusoma icyo gitabo cyamamaye kigahindurwa mu ndimi zitandukanye zisanga 40 hagamijwe ko ibikubiyemo bigera kuri benshi, nasanze byaba byiza gusangiza abandi iby’iki gitabo, ibyo uyu mwanditsi avuga ko umuntu abishatse ashobora gukira.
Simbivuga mbihamya wenda ngo ugire ngo nabigezeho, ariko reka mbigereranye n’urugamba; mugenda muri benshi bamwe bakazatahukana umuhigo, naho abandi bakarugwaho.
Ariko mbanze nkwibireho akabanga, ntugire ngo ni ukwicara bikizana reka da… Biragusaba kubira icyuya cyakindi cyirukana inyatsi n’imyaku,bikagusaba kwihangana, kwemera gusonza no kwirinda guteshuka ku mugambi wafashe. Ukaba aka kandi kiziritse k’umuhoro gashirwa kawuciye.
Si umugani ndetse nta n’ubwo ari igitekerezo ibyo iki gitabo kivuga byabayeho kandi byemezwa n’abakize bakurikije inzira zerekanwa muri cyo.
Bimwe mu bibazo wibaza uzabisanga muri iki gitabo
Ni iki gituma umuntu ibyo akoze bimuhira,akabona amafaranga, umutungo we ukiyongera ukabona afite umunezero kandi abandi ubona barabuze naho bahera ngo batangire?
Ni iki gituma bamwe babona ibisubizo by’ibibazo byabo, bakamenya inzira nyayo ikwiye ngo bivane mu ngorane izi n’izi mu gihe abandi babuze uko bifata?
Aha niho hari ibanga Andrew Carnegie yahishuriye Napoleon Hill, amwigisha uburyo iryo banga rikoreshwa n’icyo yakora kugira ngo agere kubyo abandi bagezeho no kugira ngo abumbire hamwe ibyo bitekerezo maze abishyire mu gitabo cyazagirira rubanda akamaro.
Ibanga ry’ubukire rivugwa muri iki gitabo“Think and Grow Rich” nkuko umwanditsi abivuga abo rifasha kurusha abandi ni abahuye n’ibibazo mu buzima bwabo,uwahuye n’ikintu cy’urucantege mu buzima. Muri make hari ingorane wagize zigatuma utagera kucyo washakaga kugeraho, bizagutera imbaraga zo gukora cyane noneho ngo utazongera gutsindwa.
Niba witeguye kwakira iryo banga wamaze kugera ku icya kabiri cy’uwo mukino dore ko burya gukira nabyo ari umukino nk’iyindi kandi ukaba umukino uryoha cyane,igihe ni kigera uzanyunguta ku buryohe bwawo.
Ingufu z’ibitekerezo byawe arizo zizakugeza kuri ubwo buryohe bw’ubuzima, aribwo bukire.Uzirikane ko ubukungu bwose, umukiro wose, byose bituruka ku bitekerezo, ahasigaye ufate wa mugambi wa kigabo ugira uti: “Icyo nshaka ngomba kukigeraho byanze bikunze.”


text:
Burya umutwaro Yesu akwikoreza niwo wawe
Mwese abarushye n’abaremerewe nimuze munsange ndabaruhura. Mwemere kuba abagaragu banjye munyigireho, kuko ndi umugwaneza kandi noroheje mu mutima, namwe muzabona uburuhukiro mu mitimayanyu, kuko kunkorera kutaruhije, n’umutwaro wanjye utaremereye. Matayo 11.28-30.
Hari igitekerezo kimwe cy’abagabo bari berekeje mu gihugu cyari hakurya y’uruzi ariko buri wese yagombaga kugenda ahetse umusaraba we, ubwo bari munzira bagenda, umugabo umwe yitegereje uwe musaraba abona nimuremure kandi ni mugari ikindi kandi yumvaga umuremereye.
Yaje kunguka igitekerezo cyo kuwugabanyaho ngo arebe ko wamworohera, arabikore yumva hari ikigabanutse, ageze imbere gato arongera yigira inama yo kongera gukataho gato arabikora.
Bagenzi be barihangana bemera kwikorera imisaraba yabo uko iri, nuko bageze imbere kuri rwa ruzi bose barahagarara bararebana bibaza uko bari buhace birabayobera, ariko umwe muri bo yunguka igitekerezo arambura wa umusaraba we abona harakwiriye nuko awambukiraho n’ababandi bose babigenza uko, ariko umwe wawugabanyije agezweho asanga yawukataguye ata umutwe ntacyo agikoze nuko abandi baragenda we arasigara.
Abantu benshi batekereza ko umutwaro Yesu abikoreza uba uremereye, nyamara haba hari impamvu awuguhaye, abandi ugasanga batekereza ko ari ibintu bigoranye bibangamye cyangwa se umuntu aburiramo amahoro ariko ukuri nyako ni uku: kuko kunkorera kutaruhije, n’umutwaro wanjye utaremereye. Matayo 11.28-30
Iyo ukora umurimo w’Imana wumva uvunika ukivovota, wumva ubonye ikindi ukora byo wabireka mbese bimeze nko kubura ikindi ukora, burya uravunika, ni hamwe usanga umuntu ahora yivovota yibaza igihe bizarangirira ariko burya iyo umuntu abikora ari umutwaro kandi yumva abikunze ntabwo bimuvuna.
Yesu ntabwo yaha umuntu ibintu adashobora. Ikindi Imana ikunyuza mubikomeye bitewe nicyo ishaka, impamvu Imana yemera kukwikoreza umutwaro runaka nuko iba ibona ko biri ngombwa kandi ko bizakugirira akamaro.
Hari umudamu wakundaga kurira cyane avuga ati ‘’Imana irankabiriza, aho mba nageragerejwe’’, rimwe Imana imujyana mu iyerekwa imwereka imisaraba myinshi harimo iy’abantu batandukanye imusaba gutoramo uwo ashaka ariko muri yose yasanze uwe ari wo wonyine abasha guterura kuko indi yo nta nuwo yabashije kunyeganyeza.
Icyo dusabwa ni ukwihangana no kwemerera Yesu akadutegeka ubundi tukakira imitwaro aduhereza kuko we ubwe arabizi ko itaremereye, niyo mpamvu azadushoboza kuyikorera, Amen.


text:
Kuva Isi yaremwa kugeza aya magingo ubuzima bwacu bugenda bugaragaramo imbaraga zikomeye n’ibitangaza by’Imana bitabarika, gusa kubw’imibereho ya muntu hari igihe bigera aho tugasa nk’ababyibagiwe; aka ya ndirimbo ngo "tukabifata nk’ibisanzwe tukumva ko byari bikwiye kubaho..." nkaho byari itegeko ko ari twe gusa twagombaga kugirirwa neza.
Nyamara birakwiye ko umuntu agira umwihariko wo guhindukiza amaso akibuka ibyo Imana yamukoreye, nka kimwe mu byamugirira akamaro kuko bavuga ngo utazi iyo ava ntamenya iyo ajya.
Ntawashidikanya ko Imana yacu yatubereye umwungeri mwiza, kuko yaturinze mu bikomeye bitandukanye, yabaye mu ruhande rwacu turabibona: Ibuka imfu zaguciye imbere zari kuguhitana, inzara yari itoroshye yabayeho wowe ubona ibyo kurya, hari imyaka yabayeho utazi koga icyo ari cyo, kwambara no kwisiga bitabarizwa iwawe ariko ubu nawe urambara ukaberwa, ukajya mu bandi! Waba ujya wibuka uwakoze ibyo?
Benshi batagiraga aho kwikinga imbeho none ubu Uwiteka Imana yabahaye amazu yo kubamo, umuryango utarabagamo umuntu n’umwe wize none wowe amashuri urayarangije, ibuka cya gihe urwara amavunja ubukene ari twibanire mu muryango w’iwanyu ukumva gupfa bikurutiye kubaho, bamwe bambara inkweto ku minsi mikuru gusa, nyamara ubu Imana yahinduye amateka, uwakureba uyu munsi ntiyamenya ko yari wowe.
Ujya ufata akanya ko kubizirikana? Iyo ubyibutse ukora iki?
Bavandimwe kwibukiranya ibi byose ntabwo ari ukuzana ibyo gucyurirana (nkuko bamwe bashobora kubifata batyo) ahubwo ni ukwibuka imirimo ikomeye itangaje Imana yakoze ntacyo iduca ari urukundo rwayo gusa, kuko aho yadukuye si aho kwifuzwa no kwifuriza undi wese, twari tumeze nabi, twari dushize dusa n’abatariho, twari abo gusuzugurwa nyamara Imana y’inyembabazi n’ibambe iraturengera.
Twajyaga ducurwaho imigani itari imwe nyamara Imana ni umubyeyi ntabwo yashimye ko tubabara iteka. Dore ubu nawe urabasha kujya mu bandi ukakirwa bati : "dore nyakubahwa runaka nimumwakire bwangu." Iyo ubyibutse ukora iki?
Ku rundi ruhande, birashoboka ko hari utaranyuze mu buzima bugoye nkubwo tuvuga akumva ibi byose ari nk’inkuru zihita gusa bitamureba, ariko zirikana yuko nawe ukwiye gushimira Imana kuko nta na kimwe watanze ngo uvukire aheza, abakuriye muri buriya buzima bubi tuvuga si uko batutse Imana ahubwo ni uko igena byose uko ishaka. Bibiliya iravuga ngo “mu bibi no mu byiza duhora dushima.” Kwibuka ibi byose bikwiye kuduha isomo ryo kumva ko ntawe bitageraho kandi nta n’uwo bitavaho.
Birashoboka ko umuntu yakwibagirwa cyangwa se yabona abandi bugarijwe n’ubuzima bubi nk’ubwo akabafata nk’abantu batuzuye bafite ikibazo mu mitwe yabo. Oya sigaho!
Ahubwo ubaye intwari, watanga imbaraga zawe kugira ngo byibuze ugire umuntu umwe urokora umukure muri buriya buzima. Ahari byagusaba amikoro, byagusaba se umwanya wawe, cyangwa se n’ibindi ariko ibaze nawe iyo hatagira uwitanga ngo ukurwe muri bwa buzima wibutse wari urimo? Uba uri uwande? Uba umeze ute? Uba uri he? Usa ute?
Haguruka none ushimire Imana yagukoreye ibyo byose wibuka byari bigukomereye, ushime Imana ubinyujije muri mwene wanyu, umuturanyi wawe, umwene-gihugu mugenzi wawe nubwo waba utamuzi cyangwa ikiremwa-muntu muri rusange ubona agowe muri iyi minsi, kuko bitabaye uko byaba akawa mugani ngo ushize impumu yibagirwa icyamwirukansaga. Ntawe umenya uko ejo hazaba hameze.
Zirikana ko kuba warabiciyemo ukaba umeze neza, ntaho byagiye, ejo n’ejo bundi byagaruka kuko kuba ukiri muri iyi si ihindagurika buri kanya, ibyo byonyine birahagije ngo ube ukiri umukandinda wo gusubira muri bwa buzima wahozemo isaha iyari yo yose.
Ariko byibuze kora icyatuma wibutsa Imana ugeze mu bihe bibi, uti: "Mana ibuka ko nanjye nagize umumaro mu gihe cyanjye, ubwo nari mfite uko meze nafashije runaka na runaka, Mana dore nigomwe ibyo kurya mfasha wa mukene duturanye aburaye, Mana nyibukira yuko nahaye umwambaro wa mukene dusengana... Mana nyibuka."
Imana yacu ni nziza ntikeneye ko tuyiha ingurane ingana n’ibyiza idukorera, cyane cyane ko tutanabibona, ahubwo yifuza ko tutarya ngo nitumara kwijuta twibagirwe aho yatuvanye cyangwa twirengagize abakiriyo.
Ibuka Mwene Dara, we kwibagirwa aho wavuye, ushime Uwiteka Imana Ihoraho yaguhuhiye mu ngata uyu munsi ukaba utakiburara nka mbere, ubasha kujya mu bandi wavuga noneho hakaboneka uwakumva, ukaba uri uko uri. Jya wirinda kumva ko ari kubw’imbaraga n’ubuhanga byawe, we kwishuka ko ari uko uzi gushakisha kurusha abandi ahubwo gusa ni ukubera Ubuntu bw’Imana yonyine. Imana ishimwe.
Ijambo ry’Imana muritegurirwa na Rejoice Africa Ministries.


text:
Musenyeri Kambanda avuka mu Karere ka Bugesera, mu muryango w’abana barindwi, akaba ari we mfura ya Fureba Antony na Patricia Mukankusi, ni Musenyeri wa 7 wa Diyoseze ya Kibungo kuva mu mwaka wa 2013.
Mutwibwire urugendo rwanyu kugera mubaye Musenyeri?
Musenyeri Antony Kambanda mvuka muri paruwasi ya Nyamata mu Bugesera ku itariki ya 10 Ugushyingo 1958 niho nabatirijwe. Muri 1963 n’umuryango wanjye twahungiye i Burundi, ari naho natangiriye amashuri abanza, nakomeje kwiga amashuri yisumbuye mu gihugu cya Uganda i Kampala, nize iseminari ntoya ya Mrota I Karamojya [ni mu Majyaruguru ya Uganda]naho narahavuye kubera intambara yo kuvanaho Iddi Amin, mu 1979 nagiye kwiga muri Kenya aho narangirije amashuri yisumbuye, nahise nanakomeza iseminari nkuru.
Mu 1987 nagarutse mu Rwanda nkomereza amashuri mu iseminari Nkuru ya Nyakibanda.
Nahawe ubupadiri tariki ya 8 Nzeri mu 1990, mbuhabwa na Papa Yohani Pawulo wa Kabiri ubwo yari ari mu Rwanda, abumpera i Mbare.
Natangiye ubutumwa mu iseminari ntoya ya Ndera aho nari nshinzwe amasomo nkanigisha Icyongereza, mu 1993 banyohereje i Roma aho namaze imyaka igera kuri itandatu, mpavana impamyabumenyi y’ikirenga mu bya Tewolojiya.
Naragarutse bangira umuyobozo wa Karitasi i Kigali, nyuma mba umuyobozi wa komisiyo y’ubutabera n’amahoro muri Kiliziya Gaturika, nigisha mu Iseminari ya Nyakibanda .
Muri 2005 nabaye umuyobozi wa seminari Nkuru ya Kabgayi, nyuma y’umwaka mba umuyobozi wa seminari Nkuru ya Nyakibanda kugeza muri 2013 ubwo Nyirubutungane Papa yangiraga umushumba wa Diyoseze ya Kibungo.
Kugira ngo umuntu abe Musenyiri bisaba iki?
Imana niyo iba yaratoranyije umuntu, kuko kuba Musenyeri si amashuri umuntu yiga, ntabwo ari umuntu ushaka kuba Musenyeri, si umuntu ubikorera, yewe nta n’ikindi aba arusha abandi, ariko nanone nk’abantu usanga hari ibindi bigenderwaho, kuko umuntu ntiyahabwa ubupadiri uyu munsi ngo ejo abe agizwe Musenyeri, ntibyashoboka. Hari imyaka agomba kuba amaze mu bupadiri, hari n’imyaka y’amavuko agomba kuba yujuje, bakanareba niba bwa butumwa agiye guhabwa azabushobora.
Mumaze imyaka ibiri gusa; akazi ko kuba Musenyeri murakabona mute?
Ubundi iyo umuntu ari padiri aba ashinzwe paruwasi y’abantu bake, iri n’ahantu hatoya. Umuntu yavuga ko inshingano ziza atari nyinshi cyane, ariko noneho kuba Umwepisikopi ugashingwa diyoseze y’amaparuwasi menshi, ukayobora abapadiri benshi n’abandi bihaye Imana benshi, bikiyongera ho no kuyobora abakirisitu benshi, usanga ari akazi kenshi. Mu mvugo ya gikirisitu tuvuga ko iyo ubaye padiri uba uhawe umusaraba, ariko kuba musenyeri bivuga ko kuri uwo musaraba haba hiyongereyeho ibiro byinshi.
Muri diyoseze ya Kibungo wasanze imeze gute?
Ni diyoseze yari imaze igihe kinini itagira umushumba bwite, hari ibintu byinshi byagombaga gukorwa, abakirisitu bari bategereje umuyobozi ngo bakomeze bubake diyoseze yabo. Nahasanze ishyaka ry’abakirisitu ubona ko dukorana kugira ngo twubake umuryango w’abakirisitu.
Ubu rero muri Diyoseze ya Kibungo hari ububyutse bujyanye na gahunda nshya ya Kiliziya yo kuvugurura ivugabutumwa no kuriha imbaraga.
Ubwo wahabwaga ubusenyeri muri 2013 wavuze ko ufite intego yo guteza imbere igihingwa cy’igitoki. Ubu bigeze he?
Ubuhinzi no kongera umusaruro no gukoresha amasambu dufite mukongera agaciro biracyari ibintu ngishyize imbere. Kimwe mu bihingwa bihari harimo insina, n’ibitoki kuko ari yo myaka ihera cyane. Niyo mpamvu tugomba kuruteza imbere. Tuzifashisha n’amasambu ya Diyoseze kugira ngo tuyabyaze umusaruro tunazamura igihingwa cy’igitoki.
Tubwire ibyo umaze gukora kuba wagera muri Diyoseze ya Kibungo
Maze gutangiza paruwasi ebyiri nshya; Paruwasi ya Gishanda mu Karere ka Kayonza ugana ku Murindi wa Nasho, indi ni Paruwasi ya Musaza, ugana ku mupaka w’u Rwanda na Tanzania. Nahageze dufite paruwasi 13 gusa none ubu dufite paruwasi 15.
Ndateganya gushinga paruwasi nshya 10, maze gushyiraho ebyiri, nsigaje gushyiraho izindi umunani. Gushinga paruwasi bisaba imbaraga nyinshi, kuko iba ari icyicaro cya kiliziya kandi gikomeye, bisaba izindi kiriziya eshanu cyangwa esheshatu za Central, bakenera ikiliziya cyo gusengeramo, bakenera abapadiri bashya n’urugo rwabo, hakenerwa ibikoresho bya paruwasi. Hakenerwa amashuri n’ivuriro. Ni ukubaka urugo kandi rukomeye.
Nasuye paruwasi zose; nibura imwe nayisuye inshuro ebyiri; nasuye na za santarali hafi ya zose.
Ubwo iyi Diyoseze ya Kibungo yayoborwaga na Musenyeri Kizito Bahujimihigo yagize ikibazo cy’ umwenda wa miliyari imwe na miliyoni 500 y’Amafaranga y’u Rwanda Diyosezi ya Kibungo yari ibereyemo amabanki n’Ikigo cy’Igihugu cy’Imisoro n’Amahoro (RRA).
Uyu mwenda wari wakomotse ku gihombo Diyoseze ya Kibungo yagize ubwo yashoraga imari mu bikorwa by’ubucuruzi n’iby’ubwubatsi.
Hari ikibazo cy’ingutu wasanze muri Diyozeye ya Kibungo, cy’ideni rya miliyari 1 na miliyoni 500. Iki kibazo ukigeze he?
Icyo cyari ikibazo cy’ingutu kuko rirya deni ryari rinini cyane. Ariko nasanze abakirisitu bari babizi kandi baratangiye kwisuganya mu kuryishyura. Ni ikibazo rero koko cyari gikomeye kuko iryo ari ideni usanga hari igihe bashobora guteza cyamunara imitungo n’amazu bya Diyoseze.
Abaturage batangiye gutera inkunga Diyoseze, ubu turi kugenda turigabanya. Tumaze kwishyura kimwe cya kabiri cyaryo. Icyaremereje ikibazo ni icyuho cyatewe no kutagira umuyobozi, kandi urabizi ko iyo ari ideni hagenda hazamo n’iby’inyungu n’ibihano. Ubu rero turi kugirana amasezerano n’ibiganiro n’ayo mabanki n’abandi dufitiye ideni kugira ngo turebe ko ibyo bihano n’inyungu bikurweho.
Ko muri kwishyura vuba amafaranga muri kuyakura he?
Twasabye abakirisitu, buri paruwasi yabaruye umubare w’abakirisitu ifite, inagaragaza umubare w’amafaranga basabwa kujya batanga yo gutera inkunga Diyoseze. Bagasobanurirwa ko ejo nibaza guteza cyamunara inzu za paruwasi runaka bizabateza ibibazo.
Tuyakura kandi mu yindi mirimo dukora. Turashaka no kubyaza umusaruro amasambu yacu, kugirango atwunganire mu bikorwa bisanzwe bya Diyoseze harimo n’icyo kibazo cy’ideni.
Kibungo ni agace kazwiho imyemerere ya gakondo cyane n’ibikorwa byitwa amarozi, ni iki mukora ngo ubutumwa bwanyu buganze hariya hantu?
Icyo nacyo ni kimwe mu bibazo dufite hari muri diyoseze yacu. Hari igihe umuntu arwara ugasanga baravuga ko bamuroze, nawe bikaba ngombwa ko akomeza kujya mu barozi. Turi gushyira imbaraga mu kwigisha abakirisitu bacu no kubumvisha ko Imana ibakunda kandi ibitaho. Tukababwira kwizera Imana muri byose.
Turi gushyira imbaraga mu kujijura abantu, bakamenya ko bagomba kwishyura mituweli bakajya kwivuza aho kujya mu bapfumu, abana babo bakabashyira mu mashuri.
Hari Sinode yabaye uyu mwaka ibere i Vatican iyobowe na Papa Francis, yigaga ku bibazo by’umuryango muri Kiliziya Gaturika. Musenyeri Kambanda niwe wayitabiriye ahagararye u Rwanda.
Ni iyihe myanzuro yafatiwe muri iriya Sinode ko mwari muhari?
Iyi sinode yaje mu rwego rwo guha imbaraga no kuvugurura iyogezabutumwa, kandi bigomba guhera mu rugo kuko niho ubukirisitu buhera aho umwana amenyera Imana, isengesho, kubaha Imana no kumenya amategeko yayo. Abandi bazamwigisha ubukirisitu baza bahera ku byo uwo mwana yahawe mu rugo iwabo.
Iyi sinode yari ifite insanganyamatsiko ivuga ngo “umuhamagaro n’ubutumwa bw’umuryango muri kiriziya no mu isi y’iki gihe.”
Twabanje kureba ibibazo byugarije umuryango; ingo zitandukana, abashakanye bidakurikije amategeko, abakobwa bagenda babyarira iwabo, abatandukanye bashaka kongera gushyingirwa, ibibazo byadutse by’abashaka kubana bahuje ibitsina, bagasaba n’uburenganzira bwo kwemerwa mu muryango. Nyuma yo kubisesengura tugasanga byototera ugusenyuka k’umuryango, twaje no kureba icyo bibiriya yigisha ku mibereho y’umuryango.
Dusanga bibiliya ivuga ko umuryango ari uw’umugore n’umugabo, kandi batagomba gutana kuko nk’iyo bafite umwana nyuma bagashaka gutandukana bituma umwana abura epfo na ruguru. Twasanze icyakorwa ari ugutegura abato, gutegura abitegura kurushinga, tukabigisha kuzabana bubahana, tukabatoza ubumanzi n’iz’ubusugi, tukabigisha n’uburyo bazitwara mu rugo rwabo.
Hemejwe ko abazajya bashyingirwa bazajya baherekezwa nibura imyaka itanu ibanza, kuba hafi y’ingo ziba mu bibazo mu gukumira ku birushaho kuba bibi kugeza n’aho batana. N’abatandukanye tukabafasha gusana ibishoboka nko guhumuriza abana.
Reka tugaruke ku buzima bwawe busanzwe, Umunsi wawe uba uteye gute?
Mu gitondo ndabyuka nkakora isengesho ntura Imana uwo munsi kugira ngo menye ubutumwa imfitiye uwo munsi. Nkora misa ikampa imbaraga zo gukora ibindi bisigaye by’umunsi wose, nkakora n’indi mirimo; hari ari iminsi nakira abakirisitu mu biro, nkagira igihe cyo gusura abakirisitu mu maparuwasi na za central.
Mu kazi kanyu ni ikihe gikorwa kibashimisha?
Nshimishwa no gusura abakirisitu muri za paruwasi na za central, kuko iyo mbona abantu baganira Imana, biranshimisha cyane.
Nkunda no gusoma cyane, biranshimisha. Nsoma ibitabo by’iyobokamana n’ibinyamakuru kuko nkunda gusoma amakuru y’umunsi.
Ni iki mukora nk’uburyo bwo kuruhuka?
Ndatembera, nkasura ahantu; abarwaye cyane cyane abakecuru n’abasaza, nkakunda no gusura imiryango nashyingiye, ubundi nkanasabana n’abo mu muryango wannjye bakiriho.
Ikibazo cy’amatsiko; iriya nkoni muhabwa ku munsi mugirwa musenyeri ituruka hehe?
Hari ibirango bitatu umuntu ahabwa iyo yimitswe kuba umushumba; Inkoni, ingofero n’impeta. Ibyo byose rero bituruka i Roma, nibo babitwoherereza, ntabwo ari iby’uwo dusimbuye, biba ari bishya bituraka iVatican.
Inkuru ya Izuba Rirashe.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
“Nabyariye iwacu mfite imyaka 17, nta makuru nari mfite ku buzima bw’imyororokere kubera ko ababyeyi banjye babyukaga bajya muri ‘shuguri’ ntibanganirize. Byangizeho ingaruka zikomeye mu buzima kubera ko inzozi zanjye zahise zirangirira aho.”
Ibi ni ibivugwa n’umwe mu bakobwa bo mu Murenge wa Kiziguro mu Karere ka Gatsibo, ushinja ababyeyi be kwirengagiza inshingano zabo.
Yagize ati “Nyuma yo kujya mu mihango bwa mbere umusore duturanye ufite butike yaranshutse antera inda. Iyo ababyeyi banjye baza kuba baranganirije ku bijyanye n’imyororokere simba naraguye mu mutego. Kwiga kwanjye byahise bihagarara, aho nyuze hose baravuga ngo dore wa mukobwa wabyariye iwabo.”
Tariki ya 11 Ukwakira 2016, ubwo hizihizwaga umunsi w’umukobwa, abakobwa bari hagati y’imyaka 15 na 21 bo mu Mirenge ya Kiziguro, Ndatemwa na Murambi babyariye iwabo, icyo bahurizaho ni uko batahawe impanuro n’ababyeyi babo hakiri kare.
Bamwe mu babyeyi bemera ko hari ababura umwanya wo guha impanuro abana babo, ariko kandi ngo hari n’abana bananira ababyeyi.
Nyirindekwe John, ni umwe mu babyeyi wagize ati “Ababyeyi tubyuka tujya mu murima no mu tundi turimo kugira ngo dushake icyatunga abana. Mu bana bacu rero cyane cyane abakobwa hari abatunanira bakigira ibirumbo.”
Umuyobozi w’Akarere ka Gatsibo, Gasana Richard, ntiyemeranya n’ababyeyi bavuga ko abana babananira.
Yagize ati “Ntabwo wavuga ngo umwana yarananiranye haba harananiranye ababyeyi batamuhaye uburere, ntabwo umwana aba yarananiranye ahubwo aba atarahawe uburere buhagije. Umubyeyi akwiye gukora ibishoboka agashaka ibitunga abana be. Nta mubyeyi ukwiye kuvuga ngo ndi umukene sinzarera abana banjye, cira abana incuro ariko ubahe ibyo bagenewe, ubarinde kwifuza.”
Marie Gladys Archange, Umuyobozi w’ishami ry’u Rwanda rya Plan International, yavuze ko umwana w’umukobwa ari imbaraga z’umuryango z’ejo hazaza, bityo ko akwiye kwitabwaho agahabwa uburere n’uburezi bukwiye.
Yagize ati “Gufasha umwana w’umukobwa kubaka ubushobozi ni ukubaka igihugu. Ntituzahwema guteza imbere uburere bw’umwana w’umukobwa mu Rwanda.”
Plan International Rwanda, ikaba yarafashije abakobwa 15 bo mu Karere ka Gatsibo babyariye iwabo, ibishyurira amafaranga yo kwiga kudoda, inabagurira imashini n’ibikoresho by’isuku bifite agaciro ka 5.300.000 z’amafaranga y’u Rwanda.


text:
Mwirinde hadutse umwuka w’ ubusambanyi udasanzwe! Felicite Nzohabonayo
ARIKW’ IYO TWIMENYE UKO TURI, NTIDUTSINDWA N’URUBANZA ( Bibiriya y’ikirundi.) 1 ab’Ikorinto 11: 31 ARIKO TWAKWISUZUMA NTITWAGIBWAHO N’URUBANZA. ( Bibiriya y’ikinyarwanda.) 1 ab’Ikorinto 11: 31
Mu mutima w’umuntu habamwo imyanda myinshi kandi y’ubwoko bwinshi twagereranya n’ikimoteri cyangwa na “immondices”. Turasoma Abagalatiya 5: 19 - 21 Dore imirimo ya kamere iragaragara ni iyi: gusambana no gukora ibiteye isoni n’iby’isoni nke, no gusenga ibishushanyo no kuroga no kwangana no gutongana n’ishyari n’umujinya n’amahane no kwitandukanya no kwirema ibice no kugomanwa no gusinda n’ibiganiro bibi n’ibindi bisa bityo…
Umwanditsi w’Igitabo “L’HOMME SPIRITUEL” Watchman Nee agabanya iyo myanda mo ibice 5. Iyo myanda yose iba muri Kamere
Igice cya 1: IBYANGIZA UMUBIRI ( Gusambana, gukora ibiteye isoni n’ibyisoni nke)
Igice cya 2: GUKORANA N’IMYUKA MIBI (gusenga ibishushanyo no kuroga)
Igice cya 3: IBYO MU MARASO ( kwangana, gutongana,ishyari, umujinya n’amahane.)
Igice cya 4: KWIREMA IBICE (Kwitandukanya, kwirema ibice no kugomanwa)
Igice cya 5: UBUSAMBO ( Gusinda, ibiganiro bibi n’ibindi.) Noneho ubu tugiye kureba igice cya mbere, ibindi bizakurikiraho nyuma.
I. Gusambana, gukora ibiteye isoni n’iby’isoni nke.
Nubwo abana b’Imana bafite kamere y’Imana, ariko na kamere y’ icyaha nayo ibana nabo ( 1 Yohana 1 : 8 . « Nituvuga yuko ari nta cyaha dufite tuba twishutse, ukuri kuba kutari muri twe. »
Kamere tuvuga ntishimisha Imana nicyo gituma hahoraho intambara hagati yizo kamere zombi ( kamere y’Imana na kamere y’icyaha.). Kugira ngo umukritso agende anesha agomba kumenya ko muri we harimo kamere ebyiri zidasa. Kubihakana cyangwa kutabyitaho bimutera kudakura mu buryo bwo mu mwuka.
Natangajwe cyane no kubona intumwa Pawulo atangirira kwigisha kuri izi nyigisho z’umwanda wo Gusambana, gukora ibiteye isoni n’iby’isoni nke. Ushobora kwibaza uti umukristo ufite umugabo cyangwa umugore, umukozi w’Imana, cyangwa umuntu wese wubaha Imana mbese yagira iyo kamere.?
Arayifite koko ! Inzandiko za Pawulo nka zose zihugura abantu bihannye. Imana iyo yigisha umuntu kuri iyi kamere, ibimwigishiriza mw’ibanga.
Nk’ urugero, hari ubwo ugira ibitekerezo byo kwifuza uwo mudahuje igitsina, ukumva uramukunze kandi utabyemerewe. Ibi biba muri wowe ubwa mbere. Iyo ugifite amavuta y’Imana biraba ukabihisha, cyangwa ugasenga ariko bikanga bikakunanira.
Hano Imana iba iri kukwereka umwanda. Ufatiye aho, ukabwira Imana uti ntabara kuri uru ruhande, nabonye aho ndwaye, uhita ubibera maso, ukajya ubicyaha,utabanje kwandagara. Bikomeje cyane; wumva bikurushije imbaraga, ufata igihe cyo kwiyiriza ubusa, ukabirega imbere y’Imana.Imana iragufasha igakamura imbaraga zabyo muriwowe. Uwo mwanda rero ufite aho uva. Reka turebe aho bituruka.
1. GUTEGA AMATWI IBIGANIRO BY’UBUSAMBANYI.
Satani azi ibiganiro binezeza umuntu. Ushobora kwibwira uti ko atari jye uri kubivuga nta kibazo, ugatega amatwi nka kuriya utegera amatwi ijambo ry’Imana ugaburirwa mu mwuka, kuriya niko n’ibiganiro bibi bigaburira kamere.
Iyo usinziriye n’ijoro urota usambana « les maris ou femmes de nuits », cyangwa se ugasanga umubiri hari uko wabaye kandi ari ntacyo wakoze. Suzuma urebe niba bidaturuka ku biganiro bibi wagaburiye kamere yawe.
2. KUREBA
Hari twa films dusanzwe cyane duca ku ma télévisions tw ‘ abantu basomana, cyangwa se mu nzira uri kugenda ukabona abaramukanya basomana. Ya kamere yabuze uyisoma irahaguruka, ikifuza. Hano mvuze bito nawe urahita wibonera byinshi tureba buri munsi (Hari inyambaro, ingendo , imvugo byabandi tureba n’ibindi…).
Umunsi Umwami Dawidi abona muka Uriya, hari ibyahindutse mu mubiri we. Buriya Imana yari iri kumubwira Iti Dawidi! Ba maso ! urinde amaso yawe : icyaha kiri ku rugi. Gusa bigaragara ko Dawidi atumviye agwa mu cyaha. Ndakwibutsa ko ibyo kurya byakamere ari imyanda. Ntirya ibyejejwe biri muri bibiliya.
3. GUHUMURIRWA
Umusore yagendanye n’umukobwa muri taxi. Uwo mukobwa yari yisize aga « parfum » gahumura neza. Umusore bimunanira kujya aho yari agiye, akurikira wa mukobwa abonye asohotse taxi. Yahagarara, agahagarara, yakinjira mu iduka akamukurikira. Nyuma byaje kugaragara ko yari akurikiranye iyo mpumuro ya « parfum » uwo mukobwa yari yisize.
4.GUKORAKORA (TOUCHER)
Iyo umuntu akoze kuwundi cyane iyo badahuje igitsina, hari uruhererekane rw’amakuru rubaho hagati y’abo bantu bombi bikaba byagira uwo bibangamira muribo cyangwa bombi. Abakiranutsi benshi baguye mu mutego wo kwifuza abo badahuje igitsina bari kubasengera. Hari igihe amukoraho uri kumusengera, rimwe , kabiri, ejo ugasanga byarahindutse muri we asigaye amwifuza mu buryo bubi bw’ibyaha.
o IKIBAZO
Kuki tujya twumva ngo umukiranutsi runaka yaguye mu cyaha cy’ubusambanyi ? Ese ntaba yari akijijwe ? Ese ntaba asenga ?
o IGISUBIZO
Yego aba yarihannye, kandi aba asenga, ariko nkuko twabivuze hari imyanda iba muritwe. Uzi n’ibindi ? Ntabwo turi abamalayika, dufite kamere, nta muntu n’umwe utayifite, gusa niba bitari byajya ahagaragara, si uko hari icyo turusha abo byagaragayeho. Iyo niyo mpamvu ijambo ry’Imana ridushishikariza gusengerana, Ntihakagire uwo ducira urubanza, ahubwo tumusengere.
Imana ishaka kukugaragaza, wabikora nawe abantu bakabimenya kugira ngo nawe umenye ko umuntu wese ari umunyantege nke, tubeshejweho n’ubuntu bwayo gusa. ARIKW’ IYO TWIMENYE UKO TURI, NTIDUTSINDWA N’URUBANZA. YESU ARADUTABARA
Felicite Nzohabonayo


text:
Ishimire Insinzi zawe kandi umenye ko Imana igufitiye umugambi wawe wihariye...
Dusiganirwe aho dutegekwa twihanganye , dutumbira Yesu wenyine , niwe banze ryo kwizera kwacu kandi niwe ugussohoza rwose... (Abaheburayo 12:1-2)
Kenshi hajya habaho ikigeragezo cyo kumva ucitse intege iyo ubona abandi muhura basa nk’aho bo batera imbere kukurusha ariko imyumvire nk’iyo si ngombwa na mba, kuko udapimira gutera imbere ku kwawe ku kw’undi muntu.
Ahubwo upimira gutera imbere kwawe ukurikije uburyo ki ugendera mu bushake bw’Imana ku buzima bwawe.Iyo undi muntu ari gutera imbere ntibivuze ko wowe uri gusubira inyuma kuko Imana yaduhamagariye gusohoza ibintu bitandukanye by’Iyerekwa ryayo.
Impamvu abantu benshi bisanga mu ipiganwa ridakwiriye n’umwiryane bituruka ku kutamenya uku kuri.Ukeneye gusobanukirwa ko wowe waremwe ukwawe kadi ko nta muntu n’umwe ushobora gukora ibyo Imana yaguhamagariye gukora ngo ubikore neza nkawe.
Ku bw’ibyo reka guhangana cyangwa kwigereranya n’undi muntu uwo ariwe wese .Tumbira umuhamagaro wawe , ukore cyane ngo urenze ibihe byashize atari ukugirango urushe undi muntu. Iyi myumvire izuzuza umutuzo mu buzima bwawe kuko uziga gupimira intsinzi zawe ku Ijambo ry’Imana.
Ku bw’ibyo, aho kugirango uterwe ishyari cyangwa wifuze biturutse ko undi muntu ari gutera imbere,ahubwo ujye wifatanya nabo mu kwishimira iterambere ryabo.Dutanze urugero.Yohana umubatiza yuzuye Umwuka Wera ubwo yari akiri mu nda ya nyina kandi Yesu yamwise" Umukuru kuruta abantu bose babyawe n’umugore..."(Matayo 11:11)
Ariko kandi umurimo we nk’umuhauzi wategurizaga Yesu wamaze gusa amezi atandatu. Uwo niwo wari umugambi w’Imana ku buzima bwe kandi yarawushohoje.
Imana igufitiye umugambi wawe wenyine ku buzima bwawe, utandukanye n’undi muntu uwo ariwe wese.Gahunda n’imigambi byayo ku buzima bwawe birihariye kuko Imana ntifite kandi ntiyigeze igira kandi nta n’ubwo izigera igira undi nkawe! Ni " WOWE" umwe gusa Imana ifite kandi izigera igira. None rero unezererwa uwo uriwe n’Ibyo Imana iri gukora u buzima bwawe kandi wige kwishimira intsinzi zawe .
PASTOR CHRIS


text:
Namenya nte ibyo Imana ishaka?
Nuko bene Data ndabinginga ngo mutange imibiri yanyu ibe, ibitambo bizima byera bishimwa n’Imana, ari ko kuyikoirera kwanyu gukwiriye. Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka ari byo byiza bishimwa kandi bitunganye rwose.” Abaroma 12:1-2
Abantu benshi bahora bifuza kumenya ibyo Imana ibashakaho. Ni ngombwa kwifuza kubimenya kuko iyo tubimenye, tuba dufite n’amahirwe yo kumenya kamere y’Imana muri rusange. Kenshi ibyo umuntu ahora atekereza ni byo byerekana ibyo akunda n’ibyo yanga. Imana nayo ni uko. Ibyo ikunda n’ibyo yanga tubimenyera mu ijambo ryayo. Tumenye ibyo Imana ishaka, twaba tuyisobanukiwe by’ukuri.
Reka dufate urugero ruto:
“Kuko Imana yakunze abari mu isi cyane, byatumye itanga umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho, Yohana 3:16”
Aha tubona ko Imana yakunze abari mu isi cyane, bikageza n’aho itanga uwana wayo w’ikinege (umwana umwe gusa) . sinzi ko wowe wabikora. Kenshi no gutanga ikintu biratugora kandi tuba dufite byinshi. Iki ni kimwe mu bitwereka kamere y’Imana, cyangwa ibyo ishaka: “Ishaka ko abantu babona ubugingo (ubuzima) buhoraho. Mu yandi magamgo, ishaka ko babaho iteka ryose.”
Nta kintu cyananira Imana. Ishobora no guha abantu ubushobozi bwo kubaho iteka ryose badapfa. Ntubishidikanye, ukore gusa icyo Ijambo ry’Imana rigusaba: “Kwizera umwana wayo w’ikinege, Yesu Kristu”.
Abaroma 12:1
Dore ibindi Imana igushakaho:
- Kuba ibitambo bizima: Ubusanzwe nta gitambo kizima kibaho. Icyajyaga gutambwa, babanzaga kucyica. Ariko Imana imaze kubona ko tugomba kuyikorera turi bazima, irashaka ko tuyiha tukayiyegurira, nk’uko icyatambwaga cyabaga gipfuye kitari bugaruke kubw’Imana. Natwe dukwiye kumera nk’abapfuye kubwo kwiyegurira Imana. Ibi bivuga ko gushaka kwacu kose tugufasha hasi maze tugakora gushaka kw’Imana.
- Kuba ibitambo byera: Kuba ibitanbo bizima, tugomba kongeraho kwera. Ni bwo Imana izashima igitambo cy’imibiri yacu. Ni ukuvuga ko usabwa kuyikorera uyiyeguriye by’ukuri, ariko wera.
Abaroma 12: 2 hagira hati: “Kandi ntimwishushanye n’ab’iki gihe, ahubwo muhinduke rwose mugize imitima mishya, kugira mumenye neza ibyo Imana ishaka, ari byo byiza bishimwa kandi bitunganye rwose.”
Ibyo Imana ishaka, ni byiza kandi biratunganye rwose. Umuntu aramutse amenye ibi akabishyira mu bikorwa, yaba ari umuntu ushimwa n’Imana kandi n’abantu babimubonaho.
Wamenya ute ibyo Imana igushakaho?
Abaroma 12:2 Kugira ngo umenye ibyo Imana igushakaho, urasabwa ibikurikira:
- Kutishushanya n’ab’iki gihe: mu rundi rurimi, bivuga kudafata urugero ku b’isi [NIV, The Journey].
- Guhinduka, ukagira umutima mushya: aha umutima mushya uwugereranye n’igihe wagenderaga mu byaha. Ntabwo umutima wawe wari mushya. Umuntu ufite umutima mushya ni uwizeye Yesu Kristu nk’Umwami n’Umukiza we. Uyu na we arasabwa guharanira kwica ingeso za kamere zikimurangwaho. Ibi ni byo ijambo ry’Imana ryise guhinduka rwose.
Niba utarizera Yesu nk’Umwami n’Umukiza wawe, ntibyashoboka ko uba igitambo cy’Imana. Abamwizeye bafite amahirwe. “Bazabona ubugingo buhoraho.” Abataramwizeye bazarimbuka. Ngwino umwizere, kuko icyatumye Imana imutanga ari ikinege, ni ukugira ngo uhabwe ubugingo buhoraho.
Imana iguhe umugisha ko wumviye ijambo ry’Imana.
Ngezahayo Simeon


text:
Sobanukirwa ibyumweru 70 byahanuwe na Daniyeli
Igitabo cy’Umuhanuzi Daniyeli ni amagambo atangaje. Ibice 6 bibanza bivuga amateka ya Daniyeli kandi bikavuga ibyo ku ngoma z’i Babuloni n’Ubuperesi. Kuva ku gice cya 7 kugeza ku cya 12, tuhasanga amateka y’ibyabayeho, airi byo twakwita ubuhanuzi. Ahangaha turibanda ku buhanuzi bufite ibimenyetso bifatika ku bijyanye n’imperuka y’ibihe.
Mbere ya byose, reka twishyire mu mwanya wa Daniyeli uyunguyu uvugwa mu Isezerano rya Kera. Muri iki gihe cya none, ubwoko bw’Imana ni Isirayeli, umurwa wera ukaba Yerusalemu. Nta bwo ari itorero, ahubwo ni Abayuda. Ubuhanuzi bw’ibyumweru 70 rero bureba by’umwihariko ubwoko bw’Imana (ubwoko bw’Abayuda) n’umurwa Yerusalemu.
24 ‘Ibyumweru mirongo irindwi bitegekewe ubwoko bwawe n’umurwa wera, kugira ngo ibicumuro bicibwe n’ibyaha bishire, no gukiranirwa gutangirwe impongano haze gukiranuka kw’iteka, ibyerekanywe n’ibyahanuwe bifatanyishwe ikimenyetso, ahera cyane hasigwe amavuta.’
25 ‘Ni uko ubimenye, ubyitegereze yuko uhereye igihe bazategekera kuba ka i Yerusalemu bayisana kugeza kuri Mesiya Umutware hazabaho ibyumweru birindwi, maze habeho ibindi byumweru mirongo itandatu na bibiri bahubake basubizeho imiharuro n’impavu, ndetse bizakorwa mu bihe biruhije.’
26 ‘Ibyo byumweru uko ari mirongo itandatu na bibiri nibishira Mesiya azakurwaho, kandi nta cyio azaba asigaranye. Maze abantu b’umutware uzaza bazarimbure umurwa n’ubuturo bwera, uwo iherezo rye rizaba nk’utembanywe n’umwuzure w’amazi, intambara n’ibyago bizarinda bigeza imperuka. Ni ko byategetswe.’
27 ‘Uwo mutware azasezerana na benshi isezerano rikomeye, rimare icyumweru kimwe. Nikigera hagati azabuzanya ibitambo n’amaturo, umurimbuzi azaza ku ibaba ry’ibizira, maze kugeza ku mperuka yategetswe uburakari buzasandazwa kuri uwo murimbuzi’” Daniyeli 9:24-27.
Nk’uko byahanuwe, ibyumweru 70 bigabanijemo:
Ibyumweru 7
• Ibyumweru 62
• Icyumweru 1
Ibyo byumweru bifitanye sano ki na Yesu?
“… kugeza kuri Mesiya Umutware hazabaho ibyumweru birindwi, maze habeho ibindi byumweru mirongo itandatu na bibiri” Daniyeli 9:25.
Reka tubanze turebe iby’ibyumweru 69 bibanza. Duhuze aya magambo n’ibyanditswe byera:
« Ni uko ubimenye, ubyitegereze yuko uhereye igihe bazategekera kuba ka i Yerusalemu bayisana kugeza kuri Mesiya Umutware hazabaho ibyumweru birindwi, maze habeho ibindi byumweru mirongo itandatu na bibiri bahubake basubizeho imiharuro n’impavu, ndetse bizakorwa mu bihe biruhije » Daniyeli 9:25.
Dukurikije aya magambo, twakwanzura yuko kubaka inkike no kugarura ubwami bwa Yerusalemu byagombaga gufata imyaka 7x7=49 (imyaka ya Bibiliya y’ubuhanuzi). Uhereye ubwo, ikindi gihe cy’ibyumweru 62 byajyaga kugeza ku kuza kwa Mesiya Umutware, akiyereka abantu be.
Ibyo byabaye ku munsi wa 10 w’ukwezi kwa Nisani, mbere ya Pasika, habura iminsi 4 ngo Umwai Yesu Kristo abambwe. Uwo mwaka ukomeye wari uwa 32. Reka twifashishe iyi mibare kugira ngo turusheho gusobanukirwa neza:
7 + 62 =ibyumweru 69 (imyaka y’ubuhanuzi).
69 x 7 (imyaka) = imyaka 483 y’ubuhanuzi.
483 (imyaka y’ubuhanuzi) x 360 (iminsi) = iminsi 173,880 y’ubuhanuzi.
Duhereye ku byo Imana yahishuriye inzobere Robert Anderson, iyi minsi y’ubuhanuzi ingana neza n’igihe cyahise kuva aho Umwami Ahasuwerusi ashyiriyeho itegeko riha Nehemiya ububasha bwo kubaka Yerusalemu, no kwinjira i Yerusalemu kwa Yesu Kristo ahetswe n’icyana cy’indogobe! Iminsi 173.880, ubwoko bw’Imana n’umurwa wera Yerusalemu byari bigeze mu gihe gikomeye kandi cyihariye cy’amateka!
Ikindi ni uko iki ari igihe gikomeye cyabayeho mu ivugabutumwa rya Yesu Kristo mu gihe cy’imyaka 3.5, mu rugaryi rwo mu wa 32.
Icyumweru cya 69-70: Kuki?
Icyumweru cya 69 cyarangiranye no kwinjira muri Yerusalemu kwa Yesu ahetswe n’icyana cy’indogobe. Umwami Yesu yari bugufi bwo gusoza umurimo we wamuzanye ku isi. Yagombaga kwitwara ate? Mbese yagombaga kwinjira i Yerusalemu asohoza guhora kw’Imana nk’Umwami wicaye ku ifarashi yera? Oya! Hari ibindi byahanuwe byagombaga gusohora nyuma y’aho (Yesaya 63 : 1-6 ; Ibyah. 19 : 11-21...)
None se ko icyumweru cya 70 kirebana n’imperuka y’ibihe, kuki habayeho iki gihe hagati y’icyumweru cya 69 n’imperuka? Ni ukuvuga umwaka w’2000 (umwaka wa Bibiliya) Mesiya akuweho. Kugira ngo dusubize icyo kibazo, reka twibaze ngo kuki Umwami wacu yagombaga kuza mu isi incuro 2? Kuki ubwa mbere yagombaga kuza nk’umugaragu w’imbata, uciye bugufi, agendera ku ndogobe… ariko ku ncuro ya 2 akaza ari Umukiza n’Umwami, agendera ku ifarashi yera?
Icyumweru cya 69-70: Igihe cy’ubuntu!
Igisubizo gishoboka ni iki ngo: Imana yacu ni Imana y’inyambabazi, ariko na none ni Imana ikiranuka. Nk’Abakristo, twibanda cyane ku butumwa bw’ubuntu twazaniwe n’Umwami wacu Yesu Kristo ariko ntitwibande ku butumwa bwe bwo gukiranuka. Ibyo usanga tubiharira Isezerano rya Kera cyangwa amategeko ya Mose. Twizera ko turakiri munsi yamategeko, kuko twapfuye ku mubiri tukaba tuyoborwa n’Umwuka. Nyamara, Bibiliya itubwira ko Isezerano Rishya na ryo ririmo amategeko, kandi ayo mategeko yanditswe ku mitima yacu.
Uwiteka aravuga ati “Dore iminsi izaza nzasezerana isezerano rishya n’inzu ya Isirayeli n’inzu ya Yuda, ridakurikije isezeranon nasezeranya nab a sekuruza, ku munsi nabafataga ukuboko nkabakura mu gihugu cya Egiputa … Ariko isezerano nzasezerana n’inzu ya Isirayeli hanyuma y’iyo minsi ngiri, ni ko Uwiteka avuga ngo “Nzashyira amategeko yanjye mu nda yabo kandi no mu mitima yabo ni ho nzayandika” Yeremiya 31:31-33.
Igihe kiri hagati y’icyumweru cya 69-70 kirareba itorero. Ni ukuvuga ko ari igihe cy’ubuntu. Agakiza kari muri Yesu Kristo. Icyo gihe ni cyo turimo, kuko kuzamurwa kw’itorero kutaraba. Itorero nirizamurwa, icyumweru cya 70 ni bwo kizatangira.
Yesu ntaraza mu isi kwima ingoma ye nk’Umwami. Akarengane gakomeye nikarangira, abantuye isi bose bazabona Umwana w’Imana aje mu bwiza bwe (Mt 24 :29-31), ashagawe n’abera be bose (Yuda 14-15). Ubwo ni bwo azahora abanzi be bose (Yes. 34 : 8, Yes. 63 : 1-6 ; Ibyah. 19 : 11-21).


text:
ni edit....ubu koko ntimubibona????
ni edit....ubu koko ntimubibona????
apuuuuu,la baute c’est ne
pas la baunte
uhhuhh simpamyako ari mukorogo cg ikindi kintu yisiga gihindura gusa arasa neza she is cute and talelented pe. byaramuhiriye rwose keep it up Priscilla !!!
Prisci uranshumuje niwowe Gitsina nkunda Gitsina gore mubaririmbyi
Barakubeshya mwana. Abakobwa bose ni beza: ntawe ujya ubura umugabo.
Baba bambaye umwendac
Reka reka baba batubeshya asa nkuko yasaga mu Rwanda ahubwo akora edit yamafoto ye.
Niba anyomoza azagaruke tumurebe live.


text:
Hari umubare w’impfu Imana yansimbukije ntakwibagirwa- Kayitare Bruce Abraham, Ubuhamya ( Igice cya 1)
Nk’uko dusanzwe tubigenza mu rwego rwo kubagezaho ibibafasha, tugiye kubagezaho ubuhamya bw’umuvandimwe witwa Kyaitre Bruce Abraham. Ubuhamya bwe bugizwe n’ibice bitandukanye tuzabagezaho. Iki gice cya mbere kigizwe n’amavu n’amavuko ye, ndetse n’uko Imana yahagaze ku buzima bwe ikamurinda guhitanwa n’impfu zitandukanye, Tukwifurije gufashwa no gukomeza kugubwa neza,..
Nitwa Kayitare Bruce Abrahama, ndashima Imana yamenye kera ikandinda kugeza ubu, nkaba numva nshishikajwe no kuyivuga ibigwi nshingiye ku byo nzi neza yankoreye. Imana Ishimwe cyane! Halleluyaaaa!!!! Ameeena!!!
Iyo umuntu ari umwana atekereza byinshi. Bimwe bijyana n’ibyo akuriramo (environment), ibindi arabivukana (heredity) ibindi abikura mu burere ahabwa (informal and formal education). Njye mu bwana bwanjye nasanze mu rugo haba inkoni cyane, bituma ntozwa kutarizwa n’ubusa cyangwa kwirakaza, kuko ntibyari byemewe naho naba nahuye n’ikintu kimbabaza nasabwaga kureba neza no kwishima.
Hari igihe inzira itagaragaraga ntazi ikizakurikira ubuzima bw’imibabaro
Nyuma yo kuvuka (maze imyaka ibiri), ababyeyi banjye bahise batandukana, mama yahukanana umwana w’umukobwa w’uruhinja wankurikiraga akaza no guhita apfa kubera indwara yo mu nda. Njye ariko nasigaranye na papa gusa kuko yankundaga cyane. Nyuma yaje kurongora undi mugore ariko ntibyabaye byiza kuko nta wundi mwana babyaye. Kubera agahinda kavanze no kudakizwa, yazaga yanyoye cyane, ubundi si ugukubita akenda kunyica kandi nzira ubusa.
Icyakora nubwo byari bingoye , nabwo nakomeje guhura n’ibibazo kuko urupfu rwamutwaye kare mfite imyaka 12 gusa, bituma ntangira ubuzima bw’imfubyi mpura n’uruzerero rw’igihe kinini. Nta kintu kibi rero nko kutarerwa n’ababyeyi bombi. Ibi kubivuga cyane ku banyarwanda babyumva vuba kubera amateka y’igihugu cyacu, ntibyoroha kubona abantu benshi cyane abavutse mbere gato ya Jenoside yakorewe abatutsi mu Rwanda 1994 batabashije kugumana imiryango yabo. Bene nk’ibi ari nabyo nanjye navuze birababaza cyane kwisanga muri iyo miberereho. Ndabizi ko urubyiruko rwinshi hano mu Rwanda murabyumva kuko abenshi niko twakuze tutagira uduhanura cyangwa ngo atwereke urukundo rwa kibyeyi. Hari n’ibyo tubayemo muri iyi minsi ariko bikaba ingaruka z’ibyo twanyuzemo icyo gihe, ariko muhumure muraza gusoza ubu buhamya mubonyeko aho imiryango utari, nta mubyeyi, ntawukwitayeho Imana ihagararana nawe ikarinda umugambi mwiza ifite ku buzima bwawe.
Ndibuka neza ngitangira gutekereza icyo nzakora, nahise numva ko ngomba kuba umusirikare kuko numvaga nabishobora nubwo nari nkiri incuke.
Ibi byose byaje gutuma nkunda imyitozo ngororamubiri yewe naho nkora ubu ndayishinzwe nubwo dukora iyoroheje gusa yo gutuma akazi kagenda neza. Nakuze numva nubwo ndi muto, ngomba kuba ntinyitse. Nuko ntangira kujya nitoza kurwana, numvaga nzibikaho imikandara na za dani bihagije ,nkagira amatuza…mbega nkaba nka Bruce Lee!
Ndabyibuka neza hari muri 2004 i Butare (Save) saa cyenda z’igicamunsi (3:00 pm) nari niherereye ndimo kwitoza njyenyine, mpanantuka ahantu mbanza umutwe, numva ntaye ubwenge nyuma maze guhembuka nsanga amenyo yose yababaye, ndavirirana nuko sinjye wahera……..icyakora nahakuye icyasha, niduhura uzabibona nsetse, ariko ndashimira Yesu umurirmbyi yaravuze ngo ntazansiga nk’impfubyi ntazampemukira,……(Indirimbo ya 20).
Nyuma y’ubuzima bw’imibabaro Imana igenda ihindura ubizima, aho agez eni heza
Ubwo numvaga nararakaye, mbega nzajya nkubita nkanavuna. Mbega umuruho n’umugambi mubi. Ubusanzwe natangiye inzira y’agakiza no kubatizwa mu mwaka 1998 muri ADEPR Paroisse ya Gashonga ( Rusizi), ariko ibyo gusa ntibyari bihagije kuko ntibyatumye numva mpindutse burundu. Yego harimo no kuba umwana no kutagira gikurikirana ihagije, ariko byari bibi cyane. Ibaze kuba ugitekereza gutya umaze imyaka itandatu warabatijwe mu mazi menshi, wegera n’igaburo ryera. Imana itweze! Iyo nsomye Zaburi 1:1-6 nsanga nari narayobye cyane kuko aho kwibwira amategeko y’Imana ku manywa nanijoro, nibwiraga ibidafite umumaro. Yewe nari kuzatsindirwa mu iteraniro ry’abakiranutsi.
Icyo gihe sinahaga umwanya munini gusenga no kwita ku ijambo ry’Imana nk’uwo nahaye (siporo) no gutekereza ukuntu ngomba gukomera no gushakisha icyubahiro ku ngufu. Nshimiye Uwiteka wirengagije iminsi yanjye yo kujijwa. Nasomye ijambo rirambwira ngo “ Kwitoza k’umubiri kugira umumaro muri bike, naho kwitoza kubaha Imana kukagira umumaro kuri byose,kuko gufite isezerano ry’ubugingo bwa none n’ubuzaza na bwo”. (1Timoteyo 4:8).
Naje gutekereza neza nsanga nkwiye kubaha Uwiteka kuko yarahabaye ni ukuri. Reba kuvuka, ukabura ukurera, hakazamo intambara n’ubwicanyi ndengakamere bigahitana ubuzima bw’imbaga harimo na papa, nkazerera bihagije ariko Imana ikandinda kwicwa n’ibiza, amasasu, inzara, uburozi, indwara z’ibyorezo n’ibindi.
Hari imirimo Imana igenda ikora kuburyo bugaragara
Dore zimwe mu mpfu zifatika Imana yansimbukije:
1. Icyo nzi neza kandi nabwiwe na mama ni uko mvuka, yari amaze amezi 12 yose antwite. Mama antwite yanyoye ibyatsi bihagije,indasago n’indi miti itandukanye, aba no mu bitaro igihe kinini ariko Uwiteka aritamurura ku manywa y’ihangu ndavuka,nza ndi muzima, sinapfa.
2. Muri 1991 bampaye uburozi mu biryo, ndaburuka ntibwanyica.
3. Hagati ya 1994 na 1998 Imana yandinze imfu nyinshi: Hari ubwo nendaga kwicwa n’abantu benshi bari bamfashe bandambika hasi bagiye kunyica banyita intasi (nubwo nari umwana) ariko Uwiteka arandokora. Uruzi runini cyane ruruta Akagera rwarantwaye bandohora maze guhaga amazi nenda gupfa, Uwiteka arankiza.
4. Nanyuze mu ntambara ivuza ubuhuha, ibisasu bikaze n’amabombe sinaraswa kandi abagabo b’abasirikare barapfaga ndeba.
5. Nararozwe kugeza ubwo njya muri koma incuro 3 ariko sinapfa. Nariwe n’inzara, ndya ibitaribwa, nkomeretwsa n’icyuma sinapfa. Nambutse inzuzi nyinshi, mpura n’inyamaswa nyinshi, mbega nanyuze mu bintu byinshi byica ariko Imana irandokora.
Ndashima Imana yongeye kumpuza na mama mu mpera za 1997 nubwo kuva mu mpera 2000 tutongeye kubana (kubera yubatse urugo ahandi) ariko yambyaje ubutumwa bwiza muri Kanama 1998 ndabatizwa mba ntangiye kuvirwa n’umucyo wo mu ijuru; kandi n’ubu amfasha gusenga .
Kayitare hamwe n’umubyeyi we
Muri 2000 inzoka yarandiye mama aransengera sinapfa n’ubwo ukuguru kwabyimbye kugashishuka kose ariko ntacyo nabaye.
Bimwe mu bintu byinshi Imana yankoreye reka nivugire ku cyo kwiga gusa kuko nacyo iyo ngitekereje ukuntu byagenze sinumva uwo ndi we uyu munsi wa none,……………………..
Kurikira igice gikurikira cy’ubu buhamya..............


text:
Apr 15, 2016 admin Andi makuru 0
Ikigo cy’Igihugu Gishinzwe Imisoro n’Amahoro, RRA, na Minisiteri y’Ubucuruzi n’Inganda bigiye korohereza abacuruzi batarabona akuma gatanga inyemezabuguzi, EBM, bakabone ku nguzanyo y’igihe kirekire mu rwego rwo kubafasha gukora akazi kabo neza.
Iyi nguzanyo yatangajwe na Komiseri Mukuru wa RRA, Richard Tushabe, hamwe na Minisitiri w’Ubucuruzi n’Inganda, Kanimba François, ubwo bari mu murenge wa Gisenyi mu karere ka Rubavu muri iki cyumweru.
Abo bayobozi bari mu nama yihariye yahuje abayobozi bakuru, abavuga rikijyana, abafatanyabikorwa mu iterambere bo mu rwego rw’Intara y’Uburengerazuba, abacuruzi bato n’abaciriritse bo muri iyo ntara na ba rwiyemezamirimo, baganira ku cyakorwa mu guteza imbere iyo ntara n’akarere ka Rubavu by’umwihariko.
Minisitiri Kanimba yavuze ko ari umushinga watekerejwe mu gufasha abacuruzi bageze mu cyiciro cyo gutunga izo mashini za EBM, kandi ko abazazihabwa bazafashwa kwishyura hagati y’igihe cy’imyaka ibiri n’itatu, ku buryo icyo ari ikibazo kizaba cyabonewe umuti mu kwezi kwa Kamena.
Komiseri mukuru wa RRA ati “Sosiyete y’Abanyamerika ABATACO ni yo yahawe isoko ryo gutanga izo mashini kandi muri Kamena bizaba byashobotse’’.
Mu kiganiro n’Imvaho Nshya, Umuhuzabikorwa ushinzwe gahunda y’umushinga wa EBM mu kigo cya RRA, Mbera Emmy, yavuze ko abasoreshwa banditswe batunze utwuma twa EBM basaga 86%, mu gihe abatazifite babarirwa hagati y’ibihumbi bitatu na bine,
Yanavuze kuri iyo nguzanyo; ati “Kugeza ubu gahunda yo gutanga isoko kuri rwiyemezamirimo uzaha abacuruzi imashini za EBM, yaratangiye ku buryo ari umushinga uzaba washyizwe mu bikorwa ku ngengo y’imari y’uyu mwaka.
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
“COUPLES MEETING,” IGIKORWA GIKANGURIRA ABASHAKANYE KWIRINDA UBUTANE KIZABA KURI UYU WA 23/02/2014
Kuri iki Cyumweru taliki 23 Gashyantare 2014 kuri Hotel Umubano kuva saa munani z’amanywa (2:30PM-6PM) hazabera igikorwa cyiswe ‘Couples’ meeting’ kigamije gukangurira abashakanye kwirinda ubutane, cyateguwe n’umuryango AGLOW Rwanda kandi Kkwinjira bizaba ari ubuntu!
Iki gikorwa kizahuriza hamwe abashakanye, abayobozi b’amatorero na za minisiteri, abafiance, ndetse n’abibana n’abapfakazi kuko hakiri ibyiringiro by’uko bazashaka cyangwa bakaba bahugura abandi. Iki gikorwa gusanzwe kiba buri kwezi, kuri iyi ncuro kizongera kubera kuri Hotel Umubano.
Pastor Fifi Cameroon ni we uzigisha abazaba bateraniye aho uburyo bakwirinda ubutane. Hazaba kandi hari Eugenie Mukamana uzatanga ubuhamya, kuko aba bagore bombi bahuriye k’uko birinze ubutane mu ngo zabo binyuze mu guhindukirira Imana. ku bw’ibyo, bazaba bavuga ibyo bazi kuko babinyuzemo.
Aglow yadutangarije yuko iyi nsanganyamatsiko bayitekereje kugira ngo bafashe itorero ndetse n’iguhugu muri rusange kurwanya icyorezo cy’ubutane kimaze kwibasira ingo nyinshi muri iki gihe, cyane ko birenga ubutane hakazamo ihohoterwa ryo ku rwego rwo hejuru nk’uko tubyumva mu bitangazamakuru bitandukanye.
“Twirigiye ko inyigisho zizafasha abantu gusubiza imitima ku Mana, ari yo itanga umugisha wo kubaka ingo, ikaba umuremyi w’isi n’ibintu n’abantu, ndeste n’icyo Ijambo ryayo rivuga maze mu mbaraga z’Umwuka Wera ibyananiye amategeko n’umuco bigakoreka, ingo zikubakika mu izina rya Yesu!”